01/03/2011 | Administración Autonómica
Xunta de Galicia
Consellería de Traballo e Benestar
Departamento Territorial da Coruña
Servizo de Relacións Laborais
Convenio colectivo do persoal laboral do Instituto Enerxético de Galicia (Inega)

Visto o expediente do convenio colectivo do INSTITUTO ENERXÉTICO DE GALICIA (INEGA), subscrito pola parte económica polo INEGA e pola parte social polos delegados de persoal, na súa reunión do día 19 de novembro de 2010. Primeiro. –Que o dito convenio colectivo presentouse neste Departamento Territorial da Coruña da Consellería de Traballo e Benestar o día 22 de decembro de 2010, complementándose o día 2 de febreiro de 2011. Segundo. –Que no mesmo non se aprecia ningunha infracción da legalidade vixente e as súas cláusulas non conteñen estipulacións en perxuizo de terceiros. FUNDAMENTOS DE DEREITO Primeiro. –Que este departamento territorial é competente para resolver a presente solicitude, en virtude do artigo 3 do Real decreto 713/2010, de 28 de maio, sobre rexistro e depósito dos convenios e acordos colectivos de traballo e o artigo 3 da Orde do 29 de outubro de 2010 pola que se crea o Rexistro de Convenios e Acordos Colectivos de Taballo da Comunidade Autónoma de Galicia. Segundo. –Que os artigos 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, otorga facultades á autoridade laboral competente en orde ao rexistro, publicación, depósito e notificación dos acordos colectivos pactados no ámbito da súa competencia. ESTE DEPARTAMENTO TERRITORIAL DE TRABALLO E BENESTAR ACORDA: 1.º.–Ordenar a súa inscripción no Rexistro de Convenios e Acordos Colectivos de Traballo da Comunidade Autónoma de Galicia, así como o subseguinte depósito do texto e demais documentación orixinal.2.º.–Dispoñer a súa publicación no Boletín oficial da provincia da Coruña.3.º.-Ordenar a notificación desta resolución ás representacións económica e social da comisión negociadora. A Coruña, 3 de febreiro de 2011. I CONVENIO COLECTIVO DO PERSOAL LABORAL DO INSTITUTO ENERXÉTICO DE GALICIA ANO 2010 PREÁMBULO O presente convenio colectivo para o persoal laboral do Instituto Enerxético de Galicia foi negociado, dunha parte, polos delegados de persoal laboral do Instituto Enerxético de Galicia, representantes da organización sindical Comisiones Obreras (CC. OO) e, doutra, a representación legal do Inega de conformidade co establecido no artigo 87 do Estatuto dos traballadores. CAPÍTULO I ÁMBITO DO CONVENIO ARTIGO 1.–ÁMBITO PERSOAL E TERRITORIAL.1. O presente convenio colectivo establece e regula as normas polas que se rexerán as relacións de carácter xurídico-laboral entre o Instituto Enerxético de Galicia (en adiante Inega) e o persoal que, suxeito á lexislación laboral, preste os seus servizos baixo a súa dependencia.2. Así mesmo, integrarase no presente convenio o persoal laboral que con posterioridade á súa publicación pase a depender do Instituto Enerxético de Galicia.3. Queda excluído do ámbito deste convenio: – O persoal de alta dirección. – O persoal que expresamente se contrate mediante pacto de exclusión. – O persoal laboral vinculado contractualmente coa Xunta de Galicia ou calquera outra entidade de dereito público vinculadas ou dependentes da Administración da Comunidade Autónoma de Galicia, que en base a unha posible colaboración entre institucións, presten os seus servizos de maneira temporal nas dependencias do Inega.4. O ámbito territorial será a provincia de A Coruña. ARTIGO 2.–VIXENCIA E DENUNCIA. O presente convenio entrará en vigor ao día seguinte da súa publicación no Boletín Oficial da Provincia da Coruña. Os efectos económicos aplicaranse a partir do 1 de xaneiro de 2010 e serán revisados, se é o caso, anualmente, de acordo co disposto na Lei de orzamentos para a Comunidade Autónoma de Galicia. A vixencia deste convenio rematará o 31 de decembro de 2011, prorrogándose anualmente, a non ser que se produza denuncia escrita de calquera das partes cun prazo de preaviso de dous meses respecto do seu vencemento. En tal caso, a comisión negociadora deberá reunirse dentro dos 25 días seguintes á denuncia sinalada anteriormente. De producirse a denuncia do convenio, este prorrogarase ata a aprobación do que o substitúa. CAPÍTULO II ÓRGANO DE VIXILANCIA ARTIGO 3.–COMISIÓN PARITARIA DE VIXILANCIA, INTERPRETACIÓN E DESENVOLVEMENTO DO CONVENIO.1.–Créase unha comisión paritaria de vixilancia, control e interpretación do convenio, que entenderá da aplicación deste. A dita comisión estará composta polos delegados de persoal do Inega e tres representantes da dirección do Instituto Enerxético de Galicia. Esta última parte comprométese a facilitar os locais onde terán lugar as reunións de traballo, así como a realizar as tarefas burocráticas destas. A comisión reunirase a petición dunha das partes no prazo de 15 días e, con carácter extraordinario, cando as circunstancias así o fagan preciso. A constitución da comisión paritaria realizarase no prazo máximo dun mes, contado desde o día seguinte ao da publicación do convenio no Boletín Oficial da Provincia da Coruña. A relación de membros que a compoñen seralle comunicada por escrito, no prazo de 5 días a partir da súa sinatura, ao secretario ou secretaria da comisión negociadora. Os acordos tomaranse por unanimidade entre ámbalas dúas representacións e serán recollidos en acta, dándoselle a debida publicidade nos taboleiros de anuncios do Inega. Ao mesmo tempo deberán publicarse no Boletín Oficial da Provincia da Coruña, excepto os acordos que afecten a traballadores de xeito individual e os que así decida a comisión paritaria. Os ditos acordos vinculan a ámbalas dúas partes nos mesmos termos que o presente convenio, e incorporaranse a el como anexo. Cando existan discrepancias referidas á interpretación xurídica das materias contidas no presente acordo, as partes poderán nomear de mutuo acordo un mediador que, unha vez aceptado o cargo, terá obriga de presentar no prazo de 4 días o seu ditame, que será vinculante.2.–Correspóndelle á comisión: a) A interpretación da totalidade do articulado ou cláusulas do convenio. b) A vixilancia do pactado. c) A facultade de conciliación previa naquelas cuestións que lle sexan sometidas de común acordo polas partes. d) Asegurar a non discriminación da muller, controlando a igualdade de trato, os posible abusos, agresións de orde sexual, laborais físicas ou psíquicas, tanto por parte dos compañeiros de traballo, como por parte dos superiores. e) Ser oída con anterioridade á publicación da oferta de emprego público. Denunciado o convenio, e ata que non se inicien novas negociacións, a comisión paritaria continuará exercendo as súas funcións sobre o seu contido normativo. A comisión paritaria poderá solicitar toda clase de información relacionada coas cuestións da súa competencia, información que o Inega facilitará cando o solicite unha das partes da devandita comisión. Os representantes do persoal e da Administración na comisión paritaria poderán ser asistidos nas reunións por un asesor técnico, con voz e sen voto.3.–A comisión paritaria elaborará o seu propio regulamento de funcionamento.4.–Como secretario da comisión paritaria actuará un traballador/a designado polo Inega, que actuará nela con voz pero sen voto. CAPÍTULO III ESTABILIDADE NO EMPREGO E INCOMPATIBILIDADES ARTIGO 4.–ESTABILIDADE NO EMPREGO. De conformidade co principio de estabilidade no emprego, os contratos de traballo abranguidos neste convenio entenderanse pactados por tempo indefinido, agás as excepcións legalmente establecidas. O Inega, con carácter previo, solicitará informe aos delegados de persoal cando se acorde a amortización de prazas vacantes. Tal informe deberá ser emitido no prazo máximo de 15 días, entendéndose positivo no caso de non ser remitido no dito prazo. ARTIGO 5.–INCOMPATIBILIDADES. Ao persoal laboral do Inega aplicaráselle o réxime de incompatibilidades, de acordo coas normas estatais e autonómicas sobre a materia. En concreto, deberase ter presente o cumprimento da dilixencia esixida no artigo 10 da Lei 53/1984, do 26 de de-cembro, de incompatibilidades do persoal ao servizo das administracións públicas en relación co artigo 13 do Real Decreto 598/1985, do 30 de abril. A opción dun traballador/a incurso en incompatibilidade, que renunciase ao seu posto na organización do Inega, non se verá limitada polo prazo mínimo de antigüidade que, para efectos de excedencia, esixe o presente convenio colectivo. A percepción dos complementos retributivos previstos no artigo 24 do presente convenio quedará sometida ao réxime de incompatibilidades previsto na Lei 53/1984 e no Real Decreto 598/1985 ou calquera outra disposición vixente na materia. CAPÍTULO IV PROVISIÓN DE VACANTES E ACCESO Á CONDICIÓN DE PERSOAL LABORAL ARTIGO 6.–RELACIÓN DE POSTOS DE TRABALLO. Na disposición adicional cuarta figuran os grupos profesionais nos que se clasifica o persoal laboral que na actualidade presta servizos ao Inega e no anexo II figuran as categorías do persoal laboral que integran cada grupo. Para a elaboración e publicidade das relacións de postos de traballo do persoal laboral terase en conta o disposto no artigo 27 do Decreto Lexislativo 1/2008, do 13 de marzo, polo que se aproba o texto refundido da Lei da función pública de Galicia, e demais normas concordantes. ARTIGO 7.–PROVISIÓN DE VACANTES. Os postos de traballo que, segundo a correspondente relación de postos de traballo, deban ser desempeñados por persoal laboral, proveranse polos procedementos regulados neste artigo: a) Concurso interno: neste procedemento poderán participar todos os traballadores fixos pertencentes ao mesmo grupo profesional correspondente á praza ofertada, sempre que leven dous anos de servizos efectivos como persoal laboral fixo en dito grupo e cumpran os requisitos de titulación e cualificación esixidos na convocatoria. Esta convocatoria axustarase aos principios de igualdade, mérito, capacidade e publicidade previstos na Lei 10/1996, de 5 de novembro, de actuación de Entes e Empresas Participadas nas que ten participación maioritaria a Xunta de Galicia en materia de persoal e contratación e na Lei 7/2007, de 12 de abril, do Estatuto básico do empregado público. b) Libre designación: proveranse por este sistema aqueles postos de traballo que, en atención a súa natureza, así se determine na correspondente relación de postos de traballo. En todo caso, só poderán ser de libre designación os postos de xefe de área e xefes de unidade técnica. O persoal que sexa destinado a un posto de libre designación poderá ser removido deste con carácter discrecional. Neste caso quedará á disposición da Dirección do Inega, a cal lle asignará o desempeño dun posto do mesmo grupo profesional. c) Contratación aberta: a contratación de novos traballadores por parte da empresa efectuarase a través dun proceso selectivo que se realizará tendo en conta os principios xerais de igualdade, mérito, capacidade e publicidade, establecidos na Lei 10/1996 e na Lei 7/2007. Os postos de traballo vacantes cando se considere necesaria a súa provisión poderán cubrirse mediante a contratación de persoal laboral temporal. Para isto, segundo o establecido no artigo 7 Lei 10/1996, elaborarase un sistema de listas previo por categorías; de non existiren listas elaboradas para os efectos, procederase á realización dun anuncio público, que dará conta da convocatoria dos postos de traballo que se pretenda contratar, así como do baremo ou probas que se efectuarán para a selección. A composición do órgano de selección será a regulada no artigo 11.º. O tribunal, unha vez constituído, rexerase polas bases da convocatoria do proceso de que se trate. Na selección aplicarase o baremo que figura como anexo III deste convenio, excepto nos procesos de consolidación de emprego (para persoal con contrato temporal ou indefinido que ocupe unha praza da R. P. T.) e de promoción interna, nos cales a comisión paritaria elaborará un específico Para a contratación deste persoal laboral non poderá acudirse á empresas de traballo temporal. Nos supostos que haxa que acudir á modalidade contractual de acumulación de tarefas, o contrato poderase formalizar por un período de ata seis meses dentro dun período de doce, estes traballadores terán os mesmos dereitos económicos e laborais que os/as demais traballadores/as da empresa. ARTIGO 8.–ACCESO A CONDICIÓN DE LABORAL FIXO. O acceso aos distintos grupos de persoal laboral fixo do Inega realizarase, logo de convocatoria pública no DOG e nun xornal de difusión autonómica, realizada para o efecto, mediante concurso-oposición. O concurso-oposición consistirá na superación das probas correspondentes así como na posesión previa, debidamente valorada, de determinadas condicións de formación, méritos ou niveis de experiencia. En todo caso será necesario, para superar o proceso selectivo, superar a fase de oposición. As bases da convocatoria negociaranse dentro da comisión paritaria e serán aprobadas pola dirección do Inega. ARTIGO 9.–QUENDA DE PROMOCIÓN INTERNA E CAMBIO DE GRUPO.1.–Nas convocatorias de acceso reservarase un mínimo do 50% das vacantes ofertadas de cada grupo e categoría para as que se esixa a mesma titulación para cubrir pola quenda de promoción interna. Cando o número de vacantes de cada grupo e categoría para a que se requira a mesma titulación sexa impar, o cociente redondearase a favor da quenda promoción interna.2.–Para participar nesta quenda os interesados deberán reunir os seguintes requisitos: – Ter unha antigüidade de, polo menos, dous anos no grupo desde o que se accede. – Pertencer a un grupo integrado no grupo inmediato superior ou inferior ao que se pretende acceder, para o suposto de promoción interna vertical, ou do mesmo grupo para a promoción interna horizontal. – Os demais que, con carácter xeral, se fixen na correspondente convocatoria.3.–Os aspirantes da quenda de promoción interna terán convocatorias distintas e separadas e serán eximidos dalgunhas das probas previstas para a quenda libre.4.–As vacantes non cubertas por esta quenda acumularanse á quenda de acceso libre. ARTIGO 10.–CONVOCATORIAS. Nas convocatorias incluiranse, en todo caso, os seguintes extremos: – Número de vacantes ofertadas por grupo e categoría e requisitos que, para participar no proceso selectivo correspondente a cada grupo e categoría, deben reunir os aspirantes. – Número de vacantes que, do total ofertado, se reservan para a quenda de promoción interna. – Sistema de selección, forma de desenvolvemento das probas e valoración destas. – Baremo de méritos aplicable. – Composición do tribunal. – Prazo para a presentación de instancias. Nas convocatorias públicas para o persoal de novo ingreso garantirase un mínimo do 7% dos postos ofertados nas ditas convocatorias, para as persoas cuxo grao de minusvalía sexa do 33% ou superior e acrediten a compatibilidade co desempeño das tarefas e funcións correspondentes, segundo se determine regulamentariamente. ARTIGO 11.–TRIBUNAIS DE SELECCIÓN.1.–Consonte ao principio de imparcialidade e profesionalidade dos membros dos tribunais, estes deberán ser persoal laboral fixo do ente ou persoal funcionario ou laboral fixo dalgunha Administración Pública. Os tribunais de selección estarán formados por un número non superior a cinco membros. Para formar parte dos tribunais será necesario posuír unha titulación académica de igual ou superior nivel á solicitada como requisito aos aspirantes. O persoal de elección ou de designación política (incluídos os directores de departamento), os/as funcionarios/as interinos/as, os/as laborais temporais e o persoal eventual non poderán formar parte dos órganos de selección. A pertenza aos órganos de selección será sempre a título individual, non se poderá ter esta en representación ou por conta de ninguén. A composición dos tribunais deberá, ademais, ser paritaria nos termos establecidos na Lei 7/2004, do 16 de xullo, para a Igualdade de Mulleres e Homes, modificada pola Lei 2/2007, do 28 de marxo, de traballo en igualdade das mulleres de Galicia.2.–Tódolos membros do tribunal actuarán con voz e voto.3.–O tribunal non poderá declarar que superou o proceso selectivo un número superior de aspirantes ao de prazas ofertadas.4.–Os membros dos tribunais deberán absterse de formar parte deles cando concorran as circunstancias previstas no artigo 28 da Lei de réxime xurídico das administracións públicas e do procedemento administrativo común, e notificaranllo ao órgano convocante. Os aspirantes poderán recusalos de acordo co artigo 29 da mencionada lei.5.–Os tribunais poderán dispoñer a incorporación aos seus traballos de asesores especialistas, para todas ou algunhas das probas. Os ditos asesores limitaranse ao exercicio das súas especialidades técnicas, con base exclusivamente nas cales colaborarán co órgano de selección. ARTIGO 12.–RESOLUCIÓN.1.–Concluído o proceso selectivo o tribunal remitiralle ao órgano convocante a proposta de aspirantes que o superaron para proceder ao seu nomeamento.2.–Recibida a proposta remitida polo tribunal, o órgano convocante elevaraa a definitiva.2.1.–Os aspirantes incluídos na proposta publicada no taboleiro de anuncios e a páxina Web do Inega disporán dun prazo de 15 días para presentaren, no Instituto Enerxético de Galicia, a documentación acreditativa de cumpriren os requisitos esixidos na convocatoria.2.2.–Os que dentro do prazo indicado, salvo os casos de forza maior apreciada polo Inega, non presenten a documentación acreditativa de cumpriren os requisitos esixidos na correspondente convocatoria, non poderán ser nomeados persoal laboral fixo do Inega, e quedarán anuladas tódalas súas actuacións, sen prexuízo da responsabilidade en que poderían incorrer por falsidade na súa instancia.2.3.–Na resolución pola que se publique a proposta definitiva poderán incluírse os postos vacantes que se lles oferten aos aspirantes que superaron o proceso selectivo, con indicación dos requisitos necesarios para o seu desempeño.2.4.–Rematado o prazo, o órgano convocante resolverá o seu nomeamento como persoal laboral fixo do Inega no grupo que corresponda. A dita resolución publicarase no DOG. Así mesmo, de utilizarse a previsión á que se refire o punto 2.3 do presente artigo, na resolución de nomeamento incluirase o destino adxudicado a cada aspirante. Esta adxudicación farase tendo en conta os seguintes extremos: Terán preferencia para a adxudicación de destinos os aspirantes provenientes da quenda de promoción interna e, dentro destes, a preferencia virá dada pola orde de prelación resultante do proceso selectivo. Adxudicado destino aos aspirantes da quenda de promoción interna, adxudicaráselles aos da quenda libre segundo a súa orde de prelación.2.5.–Os postos de traballo adxudicados, cos requisitos e as condicións que se regulan neste capítulo, ao persoal de novo ingreso e ao que superara procesos selectivos pola quenda de promoción interna, terán natureza de destino definitivo.2.6.–Os aspirantes que non superen o proceso selectivo pasarán a formar parte dunha lista de contratación de persoal laboral temporal. As normas que rexeran esta listaxe serán obxecto de negociación entre os responsables da administración e os representantes dos traballadores. ARTIGO 13.–TOMA DE POSESIÓN.1.–Concluído o procedemento regulado nos artigos anteriores o persoal nomeado laboral fixo do Inega e adxudicatario dos seus respectivos postos de traballo disporá do prazo dun mes para tomar posesión do seu destino.2.–Os modelos de contrato axustaranse á lexislación vixente.3.–A este persoal, rematado o período de proba, expediráselle un documento acreditativo da súa condición de laboral do Inega. ARTIGO 14.–PERÍODO DE PROBA. O período de proba será o seguinte: a) Para os grupos I e II, tres meses. b) Para o grupo III, dous meses. c) Para o grupo IV, un mes. Durante o período de proba o traballador terá os mesmos dereitos e obrigas que o persoal fixo do cadro de persoal do seu mesmo grupo profesional, agás os derivados da resolución de relación laboral, que se poderá producir a petición de calquera das partes durante o seu transcurso. As situacións de incapacidade temporal interrompen o período de proba. En caso de que non se supere o período de proba, a Administración notificarallo ao traballador por escrito motivado, dando coñecemento aos delegados de persoal. A rescisión durante este período non dará dereito a ningunha indemnización. CAPÍTULO V ORGANIZACIÓN E DIRECCIÓN DO TRABALLO ARTIGO 15.–TRABALLOS DE SUPERIOR E INFERIOR GRUPO. Conforme co disposto no artigo 39 do Estatuto dos traballadores, a mobilidade funcional non terá outras limitacións que as esixidas polas titulacións académicas ou profesionais precisas para exercer a prestación laboral e pola pertenza ao grupo profesional. Os grupos profesionais defínense na Disposición Adicional cuarta. Ademais do establecido no artigo 39 do Estatuto dos traballadores, teranse en conta os seguintes principios: 1. A realización de traballos de grupo superior ou inferior responderá a necesidades excepcionais e perentorias e durará o tempo imprescindible. A ser posible, comunicaráselle ao traballador, por escrito, con 48 horas de antelación e, en todo caso, con anterioridade ao inicio do cambio de posto de traballo. Ofreceráselle ao persoal do centro, coa requirida publicidade e adxudicándoa pola antigüidade no Inega ente as persoas solicitantes.2. A ocupación dun posto de traballo en réxime de desempeño de funcións de grupo superior non poderá exceder de seis meses consecutivos ou dez alternos. Transcorrido o período citado, e persistindo as mesmas circunstancias, o desempeño das funcións realizarase por rotación semestral, no suposto de existir máis dun traballador que reúna os requisitos e a capacidade necesarios do grupo que se vaia cubrir, sempre que se desenvolvan as funcións adecuadamente. O límite de seis meses consecutivos ou dez alternos non será aplicable cando non sexa posible a rotación por non existir no centro de traballo outros traballadores que reúnan as condicións necesarias de acordo co disposto no presente punto. A praza deixada vacante, por estes traballadores ou polos seus substitutos, cubrirase por contratación temporal, de acordo co establecido no artigo 7 do presente convenio. Non poderán asignarse funcións de categoría superior en praza vacante cando exista unha solicitude de reincorporación dun/dunha excedente desa categoría superior.3. A realización de funcións de grupo superior requirirá autorización expresa do Director do Inega e notificaráselle aos delegados de persoal.4. Os postos de traballo cubertos polo procedemento regulado no presente artigo incluíranse, necesariamente, no primeiro concurso interno que se realice, agás que a praza se atope reservada ao seu titular.5. O simple desempeño de funcións dun grupo superior non consolidará o salario nin o grupo superior, nin terá a consideración de mérito para o acceso pola quenda de promoción interna. O único procedemento válido para consolidar un grupo superior é o de superar o correspondente proceso selectivo nos termos regulados no capítulo IV do presente convenio.6. O/a traballador/a só poderá realizar traballos do grupo inmediatamente inferior ao seu durante un só período non superior a trinta días consecutivos, sen prexuízo do establecido no apartado 2 do artigo 39 do Estatuto dos traballadores. Ao persoal que realice traballos de superior ou inferior grupo ao seu, respectaránselle as condicións máis beneficiosas, tanto salariais como laborais, sen que en ningún caso se lle diminúan as súas percepcións económicas. Transcorrido o período citado, o/a traballador/a non poderá volver a ocupar un posto de grupo inferior ata que transcorra un ano. O órgano competente do Inega comunicaralle aos delegados de persoal tódalas modificacións que se produzan, recollidas en cada un dos apartados anteriores. ARTIGO 16.–ORGANIZACIÓN DO TRABALLO. Conforme coa lexislación vixente, a organización do traballo é facultade do Inega, e a súa aplicación práctica correspóndelle ás autoridades do propio Instituto, sen prexuízo dos dereitos e facultades de audiencia e información recoñecidos ao persoal nos artigos 40, 41, 64.1 do Estatuto dos traballadores, así como o lexislado nesta materia na Lei orgánica de liberdade sindical (LOLS). As persoas titulares das unidades administrativas reuniranse co persoal adscrito á dita unidade, que poderá ir acompañado da súa representación sindical se así o solicita, cunha periodicidade que se determinará en cada caso coa representación do persoal; todo iso para efectos de información sobre os plans de traballo e recibir suxestións sobre os ditos plans e da maneira de asignar os traballos. O incumprimento desta norma terá que poñerse en coñecemento dos/das representantes do persoal no centro, co fin de que estuden as posibles responsabilidades e eleven o informe correspondente á dirección do centro para que tome as medidas oportunas. O dito informe trasladarase á comisión paritaria. ARTIGO 17.–PERMUTAS. Poderanse conceder permutas ou rotacións de posto de traballo entre dous ou máis traballadores/as, persoal fixo, cando concorran as seguintes circunstancias: – Que conten con máis dun ano de servizos continuados no Inega. – Que teñan idénticas categorías laborais. – Que lles falten aos/ás traballadores/as máis de cinco anos para a xubilación. – Que se emita informe previo favorable das xefaturas respectivas e dos delegados de persoal. No prazo de dous anos a partir da concesión dunha permuta ou rotación, non se lle poderá autorizar outra a calquera dos/as interesados/as. A concesión da permuta ou rotación non dará dereito ao aboamento de gastos nin de indemnizacións de ningunha clase, sen prexuízo dos permisos retribuídos previstos neste convenio. O Inega levará a cabo as xestións precisas para que este tipo de permuta ou rotación se poida realizar con persoal laboral doutros organismos semellantes. Estas permutas, no caso de se levaren a cabo, comunicaránselle aos delegados de persoal. CAPÍTULO VI XORNADA, HORARIO DE TRABALLO, DESCANSO E VACACIÓNS ARTIGO 18.–XORNADA DE TRABALLO. a) A xornada de traballo efectivo será de 37 horas e 30 minutos semanais, de luns a venres. Non obstante o anterior, a xornada do persoal que desempeña postos de traballo que teña atribuído o complemento de dispoñibilidade horaria definida no artigo 25, será determinada, en cada caso, polo órgano competente do Inega, sen que, en ningún caso, se poida superar a xornada máxima semanal. b) Tódolos/as traballadores/as con xornada continuada afectados por este convenio terán dereito a unha pausa retribuída de 30 minutos durante a xornada de traballo. c) Durante o período comprendido entre o 15 de xuño e o 15 de setembro a xornada de traballo será de 32 horas e 30 minutos semanais (6 horas e 30 minutos ao día) d) Flexibilización da xornada de traballo por motivos familiares 1. O persoal do Inega con fillos/as ou acollidos/as menores de doce anos, ou con familiares conviventes que, por enfermidade ou por avanzada idade, necesiten a asistencia doutras persoas, poderá solicitar, e concederáselles se as necesidades do servizo o permitisen, a flexibilización do xornada de traballo dentro dun horario de referencia, determinado en cada caso, por petición da persoa interesada e oída a representación legal do persoal, pola dirección de persoal da unidade administrativa ou do centro de traballo. A decisión, se as necesidades do servizo o permitisen, recoñecerá o máis amplo horario diario de referencia posible. Dentro do horario diario de referencia establecido, a persoa interesada poderá cumprir a súa xornada de traballo con absoluta liberdade, sempre que, en cómputo mensual, resulten cumpridas todas as horas mensuais de traballo aplicables. Idéntico dereito terá quen, sexa home ou muller, se atope en proceso de nulidade, separación ou divorcio desde a interposición da demanda xudicial ou, por decisión do interesado/a, desde a solicitude de medidas provisionais previas, ata transcorridos tres meses desde a citada demanda ou, se é o caso, desde a citada solicitude.2. O persoal laboral do Inega que teña fillos/as discapacitados/as terá dereito á flexibilización do seu horario de traballo en dúas horas, de xeito que lle permita conciliar os horarios dos centros de educación especial ou outros onde o fillo ou filla recibe a debida atención.3. O persoal laboral do Inega que teña fillos/as discapacitados/as terá dereito a ausentarse do traballo polo tempo indispensable para asistir a reunións de coordinación do seu centro de educación especial, onde reciba tratamento ou para acompañalo/a se ten que recibir apoio adicional no ámbito sanitario. ARTIGO 19.–DESCANSO E FESTIVOS.1. Descanso semanal: Os traballadores terán dereito a un descanso mínimo semanal de dous días ininterrompidos que abranguerá o sábado e o domingo.2. Todo o persoal laboral vinculado a este convenio gozará como descanso os días 24 e 31 de decembro. Se por necesidades do servizo non se puidesen gozar eses días, facilitaráselles aos traballadores afectados un descanso adicional de dous días laborables por cada un dos días citados.3. Como norma xeral entre o remate dunha xornada e o inicio da seguinte deberán transcorrer como mínimo 12 horas. ARTIGO 20.–VACACIÓNS. Todo o persoal laboral acollido a este convenio con un ano mínimo de servizos terá dereito a unhas vacacións retribuídas de duración igual á do mes natural en que se gocen ou 22 días laborables. De non levar un ano de servizos, gozaranse as vacacións en proporción aos días traballados, a razón de 2 días e medio naturais (22/12 días laborales) por mes ou fracción de mes traballado. A distribución dos períodos de vacacións farase por acordo entre a dirección do centro e o traballador e deberá terse en conta a natureza específica do centro e o seu correcto funcionamento. A petición do traballador e condicionado ás necesidades do servizo, concederánselle as vacacións en períodos mínimos de cinco días laborables. Neste caso, o período acumulado non poderá exceder de 22 días laborables. Así mesmo e con independencia da modalidade escollida, terá dereito a un día hábil adicional ao cumprir quince anos de servizo, ao que se lle engadirá un día hábil máis ao cumprir os vinte, vinte e cinco e trinta anos de servizo, respectivamente, ata un total de vinte e seis días laborables por ano natural. A estes efectos non se considerarán días laborables, nin os sábados nin os domingos. Este dereito farase efectivo a partir do ano natural seguinte ao do cumprimento dos anos de servizo sinalados anteriormente. O calendario de vacacións ultimarase antes do 30 de abril de cada ano, debéndose efectuar as solicitudes antes do último día do mes de marzo, con previa articulación das preferencias do seu gozo. Cando por necesidades do servizo o persoal teña que gozar obrigatoriamente as súas vacacións fóra do período establecido no calendario de vacacións aprobado, estas serán de 30 días laborables, sen prexuízo dos días adicionais que lle puideran corresponder por anos de servizo. No suposto de enfermidade ou accidente que coincidan coas datas nas que se deberán gozar as vacacións o goce pospoñerase ás datas posteriores á situación de alta agás que o período de baixa se iniciase con posterioridade ao principio do goce das vacacións e que este non se estenda máis aló do 31 de decembro do ano en curso. No caso de que o período de vacacións coincida cunha incapacidade temporal derivada do embarazo, do parto ou a lactancia natural, cos permisos por parto, adopción ou acollemento, paternidade e lactación, a persoa interesada terá dereito á fixación dun período alternativo aínda que rematara o ano natural á que correspondan. Os permisos de maternidade, paternidade e lactación poderanse acumular ao período de vacacións mesmo despois do remate do ano natural ao que aquelas correspondan. As mulleres xestantes ao servizo do Inega terán dereito a elixir o período das súas vacacións. As mulleres e homes con fillos ou fillas menores de 12 anos ou maiores dependentes ao seu coidado terán preferencia á hora de escoller as súas vacacións. CAPÍTULO VII LICENZAS E EXCEDENCIAS ARTIGO 21.–LICENZAS E PERMISOS CON SOLDO. Todo o persoal laboral vinculado por este convenio, logo de aviso e posterior xustificación (agás os asuntos propios), poderá gozar das seguintes licenzas: 1. Permiso por falecemento, accidente, enfermidade grave, nacemento, hospitalización e intervención cirúrxica sen hospitalización que precise repouso domiciliario dun familiar. Este permiso gozarase nos días inmediatamente posteriores a aquel no que se produza o feito causante. – No caso de tratarse dun familiar dentro do primeiro grao de consanguinidade ou afinidade, tres días hábiles cando o suceso se produza na mesma localidade (onde reside o traballador) e cinco días hábiles cando o suceso se produza en distinta localidade. No caso de falecemento, se este se produce fóra da Comunidade Autónoma o permiso será de oito días naturais. – No caso de tratarse dun familiar dentro do segundo grao de consanguinidade ou afinidade, o permiso será de dous días hábiles cando se produza na mesma localidade e de catro días hábiles cando sexa en distinta localidade 2. Permiso retribuído por accidente ou enfermidades moi graves Nos supostos de accidente ou enfermidade moi grave do cónxuxe, parella en análoga relación de afectividade, familiares en primeiro grao, acollidos/acollidas ou familiares conviventes, e para atender o seu coidado, o persoal laboral do Inega terá dereito a un permiso retribuído cunha duración máxima de trinta días naturais. Cada novo accidente ou enfermidade xerará un novo permiso que porá fin ao que viña gozando.3. Redución de xornada para atender a un familiar de 1.º grao por enfermidade moi grave. Por ser preciso atender o coidado dun familiar de primeiro grao, por razóns de enfermidade moi grave, o persoal do Inega terá dereito a solicitar unha redución de ata o 50% da xornada laboral, con carácter retribuído, e polo prazo máximo dun mes, prorrogable en circunstancias excepcionais e atendendo á extrema gravidade da enfermidade padecida, ata un período máximo de dous meses. Se houbese máis dun titular deste dereito polo mesmo feito causante, o tempo de gozo desta redución poderase dividir entre eles, respectando, en todo caso, o prazo máximo dun mes ou, se é o caso, o de dous meses.4. Asuntos persoais. Poderase dispoñer de ata nove días ao ano, como máximo, de permiso para asuntos persoais sen xustificación, atendendo sempre ás necesidades do servizo. Así mesmo, terase dereito ao gozo de dous días adicionais ao cumprir o sexto trienio, que se incrementará nun día adicional por cada trienio cumprido a partir do oitavo. O dereito ao seu gozo nace a partir do día seguinte do cumprimento do trienio. Estes días poderanse gozar ata o 15 de xaneiro do ano seguinte e poderanse acumular ao período de vacacións.5. Deber inescusable. Polo tempo indispensable para o cumprimento dun deber inescusable de carácter público ou persoal e por deberes relacionados coa conciliación da vida laboral ou familiar. Considéranse deberes inescusables de carácter público e persoal, entre outros, os seguintes: a) Expedición e renovación do documento nacional de identidade, permiso de conducir, pasaporte e certificados e rexistros en organismos oficiais, etc. b) Citacións de xulgados, tribunais de xustiza, comisarias, delegacións e subdelegacións de goberno e os derivados dunha consulta electoral ou calquera outro organismo oficial. c) Exercicio de cargo público de representación. d) Realización de obrigas cuxo incumprimento lle xere ao interesado unha responsabilidade de orde civil, social ou administrativa. e) Asistencia, como membro, ás sesións dun tribunal de selección ou provisión, con nomeamento da autoridade pertinente, poñéndoo en coñecemento do Inega.6. Traslado de domicilio. Por traslado de domicilio, un día se se produce no mesmo concello e dous días se hai cambio de concello. Se a unidade familiar está composta por dous o máis membros, o permiso será de dous días se non hai cambio de localidade e de catro se existe cambio. Gózanse nos días inmediatamente posteriores a aquel en que se produza o feito causante do permiso con independencia de que estes sexan hábiles ou festivos.7. Exames finais e demais probas de aptitude definitiva. Para concorrer a exames finais e demais probas definitivas de aptitude durante os días da súa celebración.8. Permiso para acudir a reunións sobre seguimento de adopción nacional ou internacional. Polo tempo indispensable para acudir a reunións sobre seguimento de adopción nacional ou internacional.9. Realización de exames prenatais e técnicas de preparación ao parto. As traballadoras embarazadas terán dereito a ausentarse do traballo para a realización de exames prenatais e técnicas de preparación ao parto polo tempo necesario para a súa práctica e logo de xustificación da necesidade de realización delas dentro da xornada de traballo. Para acompañar o seu cónxuxe ou parella en análoga relación de afectividade a tratamentos de fecundación asistida, a exames prenatais e a técnicas de preparación ao parto, o persoal do Inega terá dereito a un permiso retribuído en idénticos termos e condicións de exercicio que os previstos para unha traballadora embarazada.10. Tratamentos de fecundación asistida. As traballadoras do Inega terán dereito a un permiso retribuído para tratamentos de fecundación asistida polo tempo necesario para a súa práctica, con aviso previo e xustificación da necesidade de realización dentro da xornada traballo. Se fose necesario o desprazamento, o permiso será de dous días sempre que se pernocte fóra do domicilio habitual. Para acompañar o seu cónxuxe ou parella en análoga relación de afectividade a tratamentos de fecundación asistida o persoal do Inega terá dereito a un permiso retribuído en idénticos termos e condicións de exercicio que os previstos para unha traballadora que se sometese ao citado tratamento.11. Permiso por razón de violencia de xénero sobre o persoal do Inega. As faltas de asistencia do persoal do Inega vítima de violencia doméstica, totais ou parciais, terán a consideración de xustificadas polo tempo e nas condicións en que así o determinen os servizos sociais de atención ou saúde, segundo proceda. Así mesmo, o/a traballador/a do Inega vítima de violencia de xénero, para facer efectiva a súa protección ou o seu dereito á asistencia social integral, terá dereito á redución da xornada coa diminución proporcional da retribución ou á reordenación do tempo de traballo, a través da adaptación do horario, da aplicación do horario flexible ou doutras formas de ordenación do tempo de traballo que lles poidan ser aplicables, nos termos que para estes supostos estableza a Administración da Comunidade Autónoma de Galicia. No caso de que o/a traballador/a solicite a redución de xornada prevista neste artigo, unha vez presentada a solicitude entenderase concedida sen necesidade de que se produza a oportuna contestación.12. Permiso por matrimonio ou inicio de vida en común. Por este motivo, o traballador terá dereito a unha licenza de 15 días naturais ininterrompidos, que poderán sumarse ás vacacións anuais. O inicio da convivencia deberá demostrarse mediante certificación rexistral de matrimonio ou de parella de feito, ou por calquera outro medio que acredite de xeito fidedigno este feito. Neste caso só será necesario facer a solicitude con indicación do dia de comezo e remate.13. Acompañamento ás revisións médicas os fillos e as fillas e as persoas maiores ao seu cargo. O persoal do Inega terá dereito a ausentarse para acompañar ás revisións médicas os fillos e fillas e as persoas maiores ao seu cargo polo tempo necesario, con aviso previo e xustificación da necesidade de realización dentro da xornada de traballo.14. Realización de funcións sindicais ou de representación sindical. Para realizar funcións sindicais, de formación sindical ou de representación do persoal, nos termos que determine a lexislación laboral.15. Asistencia a consulta médica. Os traballadores poderán asistir a consulta médica durante o horario de traballo acreditando debidamente este extremo co xustificante do servizo sanitario correspondente.16. Asistencia a cursos. Para asistir a cursos organizados pola EGAP ou administracións públicas e polo tempo indispensable, co informe favorable da Dirección do Inega, establecendo un sistema de rotación de tal xeito que poidan ir accedendo tódolos/as traballadores/as que o soliciten.17. Licenza por estudos relacionados coa Administración Pública. Poderanse conceder licenzas para a realización de estudios sobre materias directamente relacionadas coa Administración Pública, logo do informe favorable do superior xerárquico, e o traballador terá dereito a percibir as retribucións básicas. De ser posible, o traballador solicitará as licenzas e permisos recollidos neste artigo cun mínimo de tres días de antelación e o Inega deberá contestar nese prazo (3 días). De non facelo entenderase concedido o permiso ou licenza. No caso de que por causas xustificadas, non fora posible solicitalo coa antelación prevista no parágrafo anterior, o Inega deberá contestar no prazo máis breve posible, e sempre antes do día solicitado. De non facelo entenderase concedido o permiso ou licenza. No caso de que o permiso ou licenza se denegue por necesidades do servizo, estas deberán ser debidamente motivadas na comunicación denegatoria que se lle faga ao traballador. ARTIGO 22.–LICENZAS CON SOLDO PARCIAL E SEN SOLDO.1.–Licenzas con soldo parcial: Por razóns de garda legal, cando o persoal do Inega teña o coidado directo dalgún menor de doce anos, de persoa maior que requira especial dedicación ou dunha persoa con discapacidade que non teña unha actividade retribuída, terá dereito a unha redución da súa xornada de traballo, coa diminución proporcional das súas retribucións. Terá o mesmo dereito o persoal do Inega que precise encargarse do coidado directo dun familiar ata o segundo grado de consanguinidade ou afinidade que, por razóns de idade, accidente ou enfermidade, non se poida valer por si mesmo e que non teña unha actividade retribuída, ou non perciban ingresos superiores ao salario mínimo interprofesional. A redución da xornada establecida neste punto constitúe un dereito individual dos traballadores, homes e mulleres. Non obstante, se dous ou máis traballadores/as do Inega xerasen este dereito polo mesmo suxeito causante, poderase limitar o seu exercicio simultáneo por razóns xustificadas.2.–Licenzas sen soldo: Os traballadores fixos que leven como mínimo un ano de servizo poderán pedir licenzas sen soldo por un prazo por un prazo non inferior a quince días e non superior a un ano, nun intervalo de tempo de tres anos. O traballador solicitará a licenza con, polo menos, quince días de antelación á data do inicio do goce; o Inega contestará dentro deste prazo e de non facelo entenderase concedido o permiso. ARTIGO 23.–LICENZAS ESPECIAIS E CONDICIÓNS DE TRABALLO NOS SUPOSTOS DE MATERNIDADE E PATERNIDADE. A traballadora xestante terá dereito a ocupar, durante o embarazo, un posto de traballo e/ou quenda distintos dos seus, sempre que exista tal posto e quenda alternativos e sempre que, segundo prescrición dun facultativo do sistema da sanidade pública, o seu posto ou quenda resulten nocivos para a súa saúde ou a do feto. Este cambio de posto de traballo non suporá modificación do seu grupo, nin mingua dos seus dereitos económicos. Finalizada a causa que motivou o cambio de posto de traballo, procederase á reincorporación ao seu destino orixinal. A traballadora embarazada terá dereito a escoller a data das súas vacacións regulamentarias.1.–Permiso por parto. Terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do fillo ou filla, e por cada fillo a partir do segundo, nos supostos de parto múltiple. O permiso distribuirase á opción da traballadora sempre que seis semanas sexan inmediatamente posteriores ao parto. No caso de falecemento da nai, o outro proxenitor poderá facer uso da totalidade ou, se é o caso, da parte que reste do permiso. Malia o anterior, e sen prexuízo das seis semanas inmediatas posteriores ao parto de descanso obrigatorio para a nai, no caso de que ambos os proxenitores traballen, a nai, ao iniciarse o período de descanso por maternidade, poderá optar por que o outro proxenitor goce dunha parte determinada e ininterrompida do período de descanso posterior ao parto, ben de forma simultánea ou sucesiva co da nai. O outro proxenitor poderá seguir gozando do permiso de maternidade inicialmente cedido, aínda que no momento previsto para a reincorporación da nai ao traballo esta se atope en situación de incapacidade temporal. Nos casos de gozo simultáneo de períodos de descanso, a suma destes non poderá exceder de dezaseis semanas ou das que correspondan no caso de discapacidade do fillo ou filla ou de parto múltiple. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Nos casos de parto prematuro e naqueles nos que, por calquera outra causa, o neonato deba permanecer hospitalizado a continuación do parto, este permiso ampliarase en tantos días como o neonato se encontre hospitalizado, cun máximo de trece semanas adicionais. Durante o gozo deste permiso poderase participar nos curso de formación que convoque a administración. No suposto de matrimonio de mulleres, ao ser dunha delas a nai biolóxica, garantiráselle á que non o fose, de ser persoal laboral do Inega, que, por elección daquela, poida aproveitar parte da licenza de maternidade que se lle podería transferir ao pai.2.–Permiso por adopción ou acollemento, tanto preadoptivo coma permanente ou simple. Terá unha duración de dezaseis semanas ininterrompidas. Este permiso ampliarase en dúas semanas máis no suposto de discapacidade do menor adoptado ou acollido e por cada fillo, a partir do segundo, nos supostos de adopción ou acollemento múltiple. O cómputo do prazo contarase á elección do traballador, a partir da decisión administrativa ou xudicial do acollemento ou a partir da resolución xudicial pola que se constitúa a adopción, sen que un mesmo menor poida dar, en ningún caso, dereito a varios períodos de gozo deste permiso. No caso de que ambos proxenitores traballen, o permiso distribuirase a opción dos interesados, que poderán gozalo de forma simultánea ou sucesiva, sempre en períodos ininterrompidos. Nos casos de gozo simultáneo de períodos de descanso, a suma destes non poderá exceder das dezaseis semanas ou das que correspondan en caso de adopción ou acollemento múltiple e de discapacidade do menor adoptado ou acollido. Este permiso poderase gozar a xornada completa ou a tempo parcial, cando as necesidades do servizo o permitan, e nos termos que regulamentariamente se determinen. Se fose necesario o desprazamento previo dos proxenitores ao país de orixe do adoptado ou acollido, nos casos de adopción ou acollemento internacional, terase dereito, ademais, a un permiso de ata tres meses de duración, e durante este período percibiranse exclusivamente as retribucións básicas, podendo gozarse de forma fraccionada, sempre que non se superen os tres meses. Con independencia do permiso de ata tres meses previsto no parágrafo anterior e para o suposto previsto no devandito parágrafo, o permiso por adopción ou acollemento, tanto preadoptivo coma permanente ou simple, poderase iniciar ata catro semanas antes da resolución xudicial pola que se constitúa a adopción ou a decisión administrativa ou xudicial do acollemento. Durante o gozo deste permiso poderase participar nos cursos de formación que convoque a administración. Os supostos de adopción ou acollemento, tanto preadoptivo como permanente ou simple, previstos neste artigo serán os que así se establezan na normativa aplicable na Comunidade Autónoma de Galicia, e o acollemento simple deberá ter unha duración non inferior a un ano.3. Lactación. Para a lactación dun fillo ou filla menor de doce meses, a traballadora terá dereito a unha hora de ausencia do traballo, que poderá dividir en dúas fraccións. Este dereito poderase substituír por unha redución da xornada normal en media hora ao inicio e ao final da xornada ou ben nunha hora ao inicio ou ao final da xornada. Este dereito poderá ser exercido indistintamente por un ou outro dos proxenitores, no caso de que ambos traballen. Igualmente, poderá substituírse o tempo de lactación por un permiso retribuído que acumule en xornadas completas o tempo correspondente (4 semanas ininterrompidas) ou ben por un crédito de horas (150 horas), podéndose aproveitar, en ambos casos, en calquera momento, despois do gozo do permiso de maternidade. Este permiso incrementarase proporcionalmente no caso de parto múltiple. Nos supostos de adopción ou acollemento, este dereito computarase durante o primeiro ano desde a resolución xudicial ou administrativa de adopción ou acollemento.4. Permiso por paternidade derivado do nacemento, acollemento ou adopción dun fillo ou filla. Terá unha duración de vinte nove días naturais, que gozará o pai a partir da data de nacemento, da decisión administrativa ou xudicial de acollemento ou da resolución xudicial pola que se constitúa a adopción. No caso de parto, acollemento ou adopción múltiple, o permiso será de trinta e cinco días Nos supostos de adopción ou acollemento, se ambos os proxenitores fosen persoal ao servizo do Inega o permiso poderase distribuír á opción dos interesados, que poderán gozalo de forma simultánea ou sucesiva, sempre en períodos ininterrompidos, respectando en todo caso o prazo de duración. Este permiso é independente do gozo compartido dos permisos de maternidade ou adopción ou acollemento, tanto preadoptivo coma permanente ou simple. A nai poderá gozar deste permiso de paternidade a continuación dos permisos de maternidade ou adopción ou acollemento nos seguintes supostos: – Cando o pai falecese antes da utilización íntegra do devandito permiso. – Se a filiación paterna non estivese determinada. – Cando os proxenitores non estivesen casados nin estivesen unidos de feito en análoga relación de afectividade. – Cando a resolución xudicial ditada en proceso de nulidade, separación ou divorcio, iniciado antes da utilización do permiso, se lle recoñecese á nai a garda do fillo ou da filla que acaba de nacer. – No suposto de matrimonio de mulleres ou unións de feito en análoga relación de afectividade, ao ser unha delas a nai biológica, a que non o sexa terá dereito ao permiso de paternidade nos termos fixados neste apartado. Nos permisos de maternidade, adopción ou acollemento e paternidade, o tempo transcorrido durante o gozo destes permisos computarase como de servizo efectivo para todos os efectos, garantíndose a plenitude de dereitos económicos do persoal do Inega durante todo o período de duración do permiso, e, se é o caso, durante os períodos posteriores ao gozo deste, se, de acordo coa normativa aplicable, o dereito a percibir algún concepto retributivo se determina en función do período de gozo do permiso. Os traballadores que fixesen uso do permiso por parto ou maternidade, paternidade ou adopción ou acollemento terán dereito, así que finalice o período de permiso, a reintegrarse ao seu posto de traballo nos termos e nas condicións que non lles resulten menos favorables ás que tiñan antes do gozo do permiso, así como a beneficiarse de calquera mellora nas condicións de traballo ás que puidese ter dereito durante a súa ausencia.5. Fillos prematuros ou con necesidade de hospitalización. Por nacemento de fillos prematuros ou que por calquera outra causa deban permanecer hospitalizados a continuación do parto, a traballadora ou traballador terá dereito a asentarse do traballo durante un máximo de dúas horas diarias e percibirá as retribucións integras. Así mesmo, terá dereito a reducir a súa xornada de traballo ata un máximo de dúas horas, coa diminución proporcional de retribucións. ARTIGO 24.–EXCEDENCIAS.1.–Excedencia por coidado de fillos e familiares. Os traballadores terán dereito a un permiso de excedencia, de duración non superior a tres anos, para atender o coidado de cada fillo, tanto cando o sexa por natureza coma por adopción ou acollemento permanente ou preadoptivo, que se contara desde a data de nacemento ou, se é o caso, da resolución xudicial ou administrativa. Tamén terán dereito a un período de excedencia, de duración non superior a tres anos, para atender o coidado dun familiar que estea ao seu cargo, ata o segundo grao inclusive de consanguinidade ou afinidade, que por razóns de idade, accidente, enfermidade ou discapacidade non se poida valer por si mesmo e non desempeñe actividade retribuída O período de excedencia será único por cada suxeito causante. Cando un novo suxeito causante dese orixe a unha nova excedencia, o inicio do período desta poñerá fin ao que se viñese gozando. Esta excedencia constitúe un dereito individual dos traballadores. No caso de que dous traballadores xerasen o dereito a gozala polo mesmo suxeito causante, a Administración poderá limitar o seu exercicio simultáneo por razóns xustificadas relacionadas co funcionamento dos servizos. O tempo de permanencia nesta situación será computable para os efectos de antigüidade, carreira profesional e dereitos no réxime de Seguridade Social que sexa aplicable. O posto de traballo desempeñado reservarase, cando menos, dous anos. Ao transcorrer ese período, a devandita reserva será a un posto na mesma localidade e de igual retribución. Os traballadores nesta situación poderán participar nos cursos que convoque a Administración.2.–Excedencia Voluntaria. Os traballadores fixos, cunha antigüidade mínima de un ano no Inega poderán solicitar, cunha antelación mínima de 45 días, excedencia voluntaria por un período de tempo non inferior a cuatro meses nin superior a dez anos. Unha vez solicitada, resolverase o procedente e notificaráselle ao interesado con quince días de antelación á data do inicio proposta pola persoa interesada. Se a duración da excedencia é igual ou inferior a tres anos o Inega reservaralle o seu posto de traballo do seu mesmo grupo profesional. No resto dos casos o traballador que solicite o seu reingreso terá dereito a ocupar a primeira vacante, con carácter provisional, que se produza no seu grupo e categoría, agás no caso de concorrer un excedente forzoso, que terá preferencia. Se a vacante fose de inferior grupo ao que antes tiña, poderá optar a ela, na espera de que xurda a que corresponda ao seu grupo. O reingreso producirase por orde de antigüidade na solicitude. Se o interesado non solicita o reingreso ou un novo período de excedencia, que non supere en total 10 anos, polo menos 15 días antes de finalizar o prazo sinalado para a excedencia que goza, perderá o seu dereito ao posto de traballo. En todo caso, non se poderá solicitar nova excedencia voluntaria antes de transcorrido un ano. O tempo de permanencia nesta situación non será computable para os efectos de antigüidade, carreira profesional nin dereitos pasivos.3.–Forzosa. A excedencia forzosa ao persoal laboral fixo concederase pola designación ou elección para un cargo público que imposibilite a asistencia ao traballo. Os supostos de servizos especiais previstos na normativa da función pública galega tamén se terán en conta como criterio para a concesión da excedencia forzosa para o persoal laboral fixo. O reingreso deberá efectuarse no prazo máximo de trinta días naturais a partir da cesación no cargo. Se non solicitan o reingreso no prazo citado serán declarados, de oficio, en excedencia voluntaria por interese particular. A reincorporación producirase no mesmo grupo profesional, posto de traballo e quenda que tiña o traballador ao se iniciar a devandita excedencia, computándoselle o tempo transcorrido para efectos de antigüidade. Este reingreso terá carácter inmediato desde o momento no que se solicite e, en todo caso, un mes despois do cesamento no cargo. A excedencia forzosa dará dereito a conservar o posto de traballo, quenda e centro e a que se compute a antigüidade durante a súa vixencia 4.–Excedencia voluntaria por incompatibilidade. Procederá declarar de oficio ou por instancia de parte nesta situación o persoal laboral fixo cando estea en servizo activo no Inega noutro grupo ou pasen a prestar servizos en organismos ou entidades do sector público e non lles corresponda quedar noutra situación.5.–Excedencia por razón de violencia de xénero. As/os traballadoras/es vítimas de violencia de xénero, para faceren efectiva a súa protección ou o seu dereito á asistencia social integral, terán dereito a solicitar a situación de excedencia durante seis meses sen ter que prestar un tempo máximo de servizos previos e sen que sexa esixible prazo de permanencia nela. Durante os seis primeiros meses terán dereito á reserva do posto de traballo que desempeñasen, e o devandito período será computable para os efectos de antigüidade, carreira e dereitos do réxime de Seguridade Social que sexa aplicable. Cando as accións xudiciais o esixisen, poderase prorrogar este período por tres meses, cun máximo de dezaoito, con idénticos efectos aos sinalados anteriormente, para o fin de garantir a efectividade do dereito de protección da vítima. Durante os dous primeiros meses desta excedencia, o/a traballador/a terá dereito a percibir as retribucións íntegras e, se é o caso, ás prestacións familiares por fillo ao seu cargo. CAPÍTULO VIII CONDICIÓNS ECONÓMICAS ARTIGO 25.–ESTRUCTURA DO SALARIO. As retribucións pagaranse mensualmente mediante nómina, na cal se reflectirán con absoluta claridade todos os aspectos retributivos, recollendo, así mesmo, todos os conceptos polos cales se produzan descontos nos haberes dos/as traballadores/as. O modelo de nómina será obrigatoriamente igual para todo o persoal incluído no ámbito de aplicación deste convenio. As retribucións do persoal acollido ao presente convenio son as reflectidas no seu anexo I, e están constituídas polo salario base e os complementos salariais que a continuación se definen: a) Salario base: é a parte de retribución do traballador/a fixada para a xornada ordinaria de traballo, en función do seu grupo profesional. A súa contía figura recollida no anexo I-A por períodos anuais. b) Complementos salariais: 1.–Antigüidade: o complemento de antigüidade será igual para todos os traballadores, calquera que sexa o seu grupo profesional, que perfeccionen trienios a partir da entrada en vigor do presente convenio. O trienio cumprido terá efectos económicos desde o primeiro día do mes seguinte a aquel no que se perfeccione, excepto se se cumpre na primeira quincena do mes, xa que neste caso os seus efectos serían desde o primeiro día do mes no que se cumpre. Para o cómputo de trienios, consideraranse os servizos prestados en período de proba ou excedencia forzosa con cargo público. Así mesmo, teranse en conta os servizos prestados durante o tempo de duración do servizo militar ou equivalente. Para efectos de antigüidade e segundo o procedemento fixado pola Orde do 12 de decembro de 1990, da Consellería da Presidencia Relacións Institucionais e Administración Pública, recoñeceranse os servizos prestados en calquera Administración pública con anterioridade á adquisición da condición de persoal laboral fixo ao servizo do Inega. A remuneración por trienios dos traballadores a tempo parcial será proporcional á establecida para os traballadores fixos a xornada completa. O cómputo do tempo para a consolidación dos trienios determinarase de igual xeito que para aos contratados a tempo completo.2.–Dispoñibilidade horaria. É complemento que se aboará polo simple feito de estar a disposición do Inega para a realización dun traballo. A percepción deste complemento non pode supoñer aumento de xornada senón a posibilidade de que se produzan alteracións do horario xeral establecido polo Inega. Corresponderalle ao Inega, tendo en conta as características especiais dos servizos prestados, a determinación, na relación de postos de traballo, de cales son os postos concretos de traballo aos que se lles asigna este complemento.3.–Complemento de responsabilidade. O complemento de especial responsabilidade é aquel que retribúe aos traballadores que desempeñen, dentro da súa categoría profesional, postos dunha especial responsabilidade ligada ao exercicio de determinadas actividades Os traballadores terán dereito a este complemento cando concorra algún dos seguintes factores: a) Grao de autonomía de acción do titular da función, así como a influencia sobre os resultados e importancia das consecuencias da xestión. A valoración da autonomía determinarase tendo en conta a maior ou menor dependencia xerárquica no desempeño da función que desenvolva. b) Repercusión inmediata e directa do servizo público que presta o titular do posto cara ao exterior. c) Realización de funcións de coordinación ou mando que, sen corresponder ao mando orgánico, exceda do normal exixible á súa categoría profesional. Para a valoración deste factor deberá terse en conta a capacidade de ordenación de tarefas e de interrelación, a natureza do colectivo e o número de persoas sobre as que se exerza a coordinación ou mando. Así mesmo, tamén lles corresponderá a aqueles/as traballadores/as aos que se lles esixa unha responsabilidade de cualificada complexidade que exceda do normal esixible a súa categoría profesional. Corresponderalle ao Inega, aplicando os criterios anteriores, a determinación, na relación de postos de traballo, de cales son os postos concretos de traballo aos que se lles asigna este complemento.4.–Complemento de equiparación das pagas extraordinarias. É o complemento salarial que en idéntica contía, con independencia da pertenza a cada un dos grupos do convenio, se deriva da aplicación ao persoal do Inega dos incrementos adicionais establecidos no artigo 12 das leis de orzamentos xerais da Comunidade Autónoma de Galicia para os anos 2006, 2007, 2008, 2009 e 2010. O importe destes complementos (antigüidade, dispoñibilidade horaria, responsabilidade, equiparación de pagas extras) para o ano 2010 será o recollido no anexo I-B e actualizaranse como mínimo segundo o incremento retributivo que recollan os orzamentos xerais da Comunidade Autónoma de Galicia en cada exercicio. O traballador poderá cobrar o salario (suma de salario base e complementos salariais) en 12 ou 14 pagas (unha mensual e dúas extraordinarias) segundo a súa elección que deberá comunicar ao responsable de persoal antes do 10 de xaneiro de cada ano. ARTIGO 26.–PAGAS EXTRAORDINARIAS. No caso de que o traballador opte por cobrar o seu salario en catorce pagas, as dúas extraordinarias aboaránselle co salario mensual de xuño e decembro. De non prestar os seus servizos durante os seis meses anteriores completos, o cálculo da contía da paga extraordinaria que lle corresponda realizarase de xeito proporcional aos días traballados respecto ao total do semestre considerado. ARTIGO 27.–HORAS EXTRAORDINARIAS.1.–Con carácter xeral, terán a consideración de horas extraordinarias as que excedan de 37 horas 30 minutos semanais no horario de inverno e de 32 horas e 30 minutos no horario de verán. Tenderase a reducir ao mínimo imprescindible as horas extraordinarias que non se deban a imprevistos e teñan un carácter excepcional. Como norma xeral a realización de horas extraordinarias terá sempre un carácter voluntario. O seu límite será de oitenta ao ano, agás as traballadas para previr ou reparar sinistros e outros casos extraordinarios urxentes. A Dirección do Inega informará mensualmente os/as delegados/as de persoal sobre o número de horas extraordinarias que se van realizar, especificando as causas, distribución, sesións e relacións nominais do persoal laboral que as realiza e das efectivamente realizadas.2.–As horas extraordinarias compensaranse preferentemente como tempo de descanso acumulable a razón de 1 hora e 45 minutos por cada unha realizada, agás nos supostos de horas realizadas en domingos ou días festivos que terán unha compensación de 2 horas e 15 minutos. A xuízo da Dirección do Inega, estes tempos de descanso poderanse acumular ata sumar xornadas completas, que pola súa vez, se poden xuntar a períodos de vacacións ou aos permisos ordinarios pactados no calendario laboral do centro. Para os efectos económicos, a fórmula para a determinación do salario-hora, será a seguinte: Salario bruto + antigüidade Hora extra = –––––––––––––––––––––––––– x 1,75 1.665 O coeficiente multiplicador será de 2,25 para as horas realizadas en domingos ou festivos. Os traballadores poderán optar, de común acordo co empregador, polo aboamento das horas extraordinarias na contía resultante da aplicación da fórmula anterior ou ser compensadas mediante descanso, dentro dos catro meses seguintes a súa realización. En ningún caso, a retribución en diñeiro por este concepto poderá superar o equivalente a 80 horas ao ano. ARTIGO 28.–AXUDAS DE CUSTOS E DESPRAZAMENTOS. Enténdese por axuda de custos a indemnización económica diaria que se lle debe pagar a un traballador/a como compensación dos gastos de mantenza e aloxamento que deba realizar a consecuencia dun desprazamento motivado por orde do Inega. A contía da axuda de custos para o persoal incluído no ámbito de aplicación deste convenio, sen exclusión de domingos e festivos, se é o caso, incluído o día de retorno, será a especificada para o grupo III dos funcionarios e aplicarase nas mesmas condicións que a estes, segundo o regulado no Decreto 144/2001, do 7 de xuño (DOG n.º 122, do 25 de xuño), sobre indemnizacións por razón de destino na Administración autonómica de Galicia ou disposición que o substitúa, agás que o Inega estableza condicións máis favorables para o seu persoal laboral, que serán de inmediata aplicación. Cando un/unha traballador/a se desprace no vehículo propio terá dereito á indemnización por quilómetro fixada polo dito decreto ou texto que o substitúa, sempre que para isto se conte coa autorización e a orde de desprazamento. Para os desprazamentos ao estranxeiro, a contía será igual que a establecida para os funcionarios do grupo II. Estas contías estarán suxeitas ás modificacións que, con carácter xeral, se establezan para o persoal da Xunta da Galicia. ARTIGO 29.–INCAPACIDADE TEMPORAL.1.–Nos supostos de baixa por incapacidade temporal legalmente declarados, o Inega aboaralle ao traballador afectado un complemento da prestación económica regulamentaria, ata acadar o 100 por 100 do salario ordinario que lle corresponde percibir no momento de producirse a baixa. Para os efectos deste artigo, entenderase por salario ordinario, o salario base, o complemento de antigüidade e os complementos salariais do posto de traballo. Nos casos nos que as situacións de incapacidade temporal derivadas de enfermidade común, enfermidade profesional, accidente de traballo, accidente non laboral ou maternidade, nas que a duración previsible sexa dun mes ou superior, cubriranse inmediatamente por contratos de interinidade de acordo co sistema de contratación temporal previsto no artigo 7. c deste convenio, mentres dure esta situación. Excepcionalmente e por necesidades do servizo, este límite poderá ser inferior. A duración do contrato de interinidade virá determinada pola ausencia do/a substituído/a e aquela será idéntica a esta, cesando o/a substituto/a ao terminar a dita situación, sen dereito a indemnización ningunha.2.–As ausencias por enfermidade xustificaranse seguindo o seguinte procedemento: a) Ausencias por enfermidade común ou accidente non laboral de un a tres días de duración. ● Ausencias de un día: o persoal afectado comunicará a súa ausencia á unidade de persoal, órgano ou persoa responsable, preferentemente dentro da primeira hora de xornada, salvo causas de forza maior que impidan a comunicación e/ou xustificarase posteriormente cun informe dun facultativo médico. Sen prexuízo de que en casos de ausencias reiteradas se poida producir unha constatación dun feito que desvirtúe a causa alegada polo traballador/a. ● Ausencias de dous ou tres días: nestes casos, segundo o disposto na Orde do 19-6-1997 (BOE do 24 de xuño), deberase presentar o parte médico expedido polos servizos médicos oficiais no prazo de tres días, contados a partir da data de expedición do parte. En ambos os dous casos, o Inega poderá practicar as inspeccións médicas oportunas, segundo o disposto no artigo 20 do Estatuto dos traballadores. b) Ausencias por accidente de traballo, enfermidade profesional, maternidade, enfermidade común e accidente non laboral, de máis de tres días de duración. Xustificaranse co parte médico expedido polos servizos médicos oficiais no prazo de tres días, contados a partir da data de expedición do parte. CAPÍTULO IX BENEFICIOS SOCIAIS ARTIGO 30.–FORMACIÓN E PERFECCIONAMENTO PROFESIONAL.1.–O persoal afectado polo presente convenio terá dereito a que se lle facilite a realización de estudios académicos ou profesionais.2.–O Inega realizará os cursos de formación e as actividades necesarias para perfeccionar e actualizar os coñecementos profesionais do seu persoal laboral.3.–A este respecto e co obxecto de facilitar a asistencia a estes cursos ou actividades, o traballador/a terá dereito a que se lle reduza a xornada ordinaria de traballo no número de horas precisas para a asistencia a eles, sen mingua da súa remuneración. ARTIGO 31.–OCIO, RECREO, CULTURA. O Inega facilitará a adquisición de novos libros, que favorezan a formación cultural e profesional dos traballadores. O salón de actos poderá ser utilizado polos traballadores para poñer en práctica proxectos culturais, previa solicitude á Dirección do Inega que dará o seu consentimento sempre e cando non interfira nas actividades normais do Inega. ARTIGO 32.–ORIENTACIÓN SOBRE PLANIFICACIÓN FAMILIAR E REVISIÓNS MÉDICAS.1.–O Inega facilitará os seguintes recoñecementos médicos de carácter voluntario: a) Unha vez ao ano, a todo o persoal. b) Periódicos e específicos, ao persoal ao que, pola súa actividade, se considere necesario. c) Revisión xinecolóxica (anual). d) Revisión urolóxica (anual). Co fin de atender o cumprimento dos distintos puntos, o Inega porá os medios ou correrá co gasto necesario para facilitarlle ao traballador/a a súa asistencia aos centros de recoñecemento.2.–Con carácter xeral, o Inega facilitará o acceso dos traballadores aos seguintes servizos: a) Planificación familiar b) Consello xenético c) Consello prenatal ARTIGO 33.–XUBILACIÓN E FOMENTO DE EMPREGO.1.–Modalidades de xubilación: a) Xubilación forzosa. Co fin de contribuír á realización dunha política de promoción de emprego, a xubilación, para o persoal laboral fixo do Inega, terá carácter de forzosa ao cumprir o traballador/a a idade de 65 anos. Aqueles/as traballadores/as que, ao chegaren a esta idade, non teñan cumprido o período mínimo de cotización á Seguridade Social para causar dereito á referida prestación, poderán continuar prestando servizos ata cumpriren o citado período de cotización, momento no que se causará baixa de xeito inmediato. b) Xubilación especial. De conformidade co Real decreto 1194/1985, do 17 de xullo (BOE 20-07-85), para o caso de que os traballadores/as con 64 anos se queiran acoller á xubilación co 100 por 100 dos dereitos, o Inega substituirá o que se xubile dese xeito por un novo traballador mediante un contrato de calquera das modalidades de contratación vixentes, agás a contratación a tempo parcial e a modificación prevista no artigo 15.1. b) do Estatuto dos traballadores, con traballadores inscritos como desempregados na correspondente oficina de emprego. A contratación deberá levarse a cabo de conformidade co regulado no capítulo IV do presente convenio. c) Xubilación voluntaria. O persoal laboral poderá xubilarse voluntariamente de acordo cos requisitos establecidos no réxime da Seguridade Social ao que pertenza. Neste caso, todo traballador que conte cunha antigüidade mínima de 15 anos na empresa percibirá en concepto de premio de xubilación as seguintes cantidades: ● Aos 60 anos: seis meses de salario. ● Aos 61 anos: cinco meses de salario. ● Aos 62 anos: catro meses de salario. ● Aos 63 anos: tres meses de salario. ● Aos 64 anos: tres meses de salario.2.–No momento da xubilación forzosa, o persoal laboral suxeito a este convenio percibirá unha gratificación consistente en tres mensualidades do salario. ARTIGO 34.–ACCIÓN SOCIAL. O persoal laboral suxeito a este convenio poderá acollerse aos programas de Acción Social que teña en cada momento o Inega, coas limitacións que establezan as Leis. ARTIGO 35.–INDEMNIZACIÓN POR INVALIDEZ E MORTE POR ACCIDENTE DE TRABALLO OU ENFERMIDADE PROFESIONAL. Ámbalas dúas partes acordan que, se non estiver xa asumido, se xestione un seguro que ampare a invalidez ou morte do traballador/a, por accidente de traballo ou enfermidade profesional, percibindo os seus beneficiarios unha cantidade non inferior a 48.080,97 €. Con respecto á responsabilidade civil haberá que aterse ao disposto nas normas de aplicación xeral. ARTIGO 36.–POLÍTICA DE AXUDA A DISCAPACITADOS FÍSICOS, PSÍQUICOS E SENSORIAIS. Todo/a traballador/a que teña baixo a súa dependencia directa e legal e vivindo ás súas expensas consorte, fillos/as e ascendentes de primeiro grao de consanguinidade ou afinidade que sexan discapacitados físicos, psíquicos ou sensoriais recoñecidos como tales polos órganos competentes na materia e sempre que os ingresos do/a discapacitado/a non superen o salario mínimo interprofesional en cómputo anual, percibirá unha axuda de 180 euros mensuais por cada discapacitado. Así mesmo, terán o mesmo dereito cando exerzan a tutela dunha persoa coa que teñan ou non vínculo familiar ARTIGO 37.–FONDO DE AXUDA PARA ANTICIPOS. O persoal acollido a este convenio, dentro das previsións orzamentarias, poderá solicitar: Anticipos por importe igual ou menor a dúas mensualidades dos seus haberes líquidos, que se devolverán nun prazo de catorce meses como máximo. Non obstante ao anterior en casos debidamente xustificados o Instituto Enerxético de Galicia facilitará, dentro das posibilidades orzamentarias, a concesión de anticipos ata 3 mensualidades, non podendo superar a cantidade de 6000 € (que se devolverán nun prazo máximo de 24 mensualidades). ARTIGO 38.–COMPLEMENTO DAS PENSIÓNS DE VIUVEZ E ORFANDADE. A morte do traballador/a que prestase os seus servizos no Inega no momento do seu falecemento, ou se atopase nalgún dos supostos de suspensión do contrato de traballo recollidos no artigo 45 do Estatuto dos traballadores e posúa o período de carencia esixido polas disposicións vixentes, poderá dar lugar ao recoñecemento dos seguintes complementos 1.–Complemento de garantía de salario real.–Serán beneficiarios deste complemento os viúvos/as ou persoa que se atopase ligada de forma permanente por análoga relación de afectividade co/a causante, con fillos a cargo menores de 21 anos de idade, ou a que fixe a normativa vixente da Seguridade Social ou orfos absolutos, sempre que estes non posúan ingresos, de calquera tipo, superiores ao salario mínimo interprofesional vixente en cada momento. A contía será igual á diferenza entre o salario bruto, constituído este polos conceptos recollidos nos artigos 25 e 26 deste convenio, percibido como media nos 12 meses anteriores ao mes do feito causante, e a suma das pensións de viuvez e orfandade xeradas polo traballador a consecuencia do falecemento e os ingresos que teña, no seu caso, o/a viúvo/a. Este complemento será fixo no tempo ata o momento da súa extinción, que terá lugar como consecuencia das seguintes causas: ● Cumprimento dos 21 anos de idade dos fillos ao seu cargo ou a idade que fixe a normativa específica da Seguridade Social. ● As causas xerais de extinción das pensións de viuvez e orfandade recollidas na lexislación da Seguridade Social. Se a morte se produce por accidente de traballo ou enfermidade profesional contraída durante o seu servizo no Inega, non se esixirá antigüidade ningunha para o cobro dos complementos citados, percibindo os beneficiarios o salario bruto, de acordo co establecido nos parágrafos anteriores.2.–Complemento de garantía do salario mínimo interprofesional. Nas situacións non previstas no punto 1, garantirase en todo caso un complemento, sobre a pensión que asigne a Seguridade Social, que iguale en cada momento o salario mínimo interprofesional. Naqueles supostos en que o/a traballador/a tivese unha xornada reducida, este complemento reducirase en proporción á xornada realizada. Estes complementos concederanse con efectos desde a data na que a Seguridade Social recoñeza as pensións. O beneficiario virá obrigado a comunicar calquera cambio das circunstancias de carácter familiar ou económicas das que dan lugar ao recoñecemento do complemento. CAPÍTULO X SEGURIDADE E HIXIENE ARTIGO 39.–SEGURIDADE E HIXIENE. O Inega comprométese a cumprir estritamente as disposicións vixentes en materia de prevención de riscos e seguridade no traballo, de conformidade co establecido na Lei 31/1995, do 8 de novembro, de prevención de riscos laborais, no Estatuto dos traballadores e demais lexislación vixente. CAPÍTULO XI DEREITOS SINDICAIS ARTIGO 40.–DELEGADO DE PERSOAL. Os/as delegados/as de persoal, sen prexuízo das competencias, funcións e dereitos en xeral recoñecidos polas disposicións legais, terán os seguintes dereitos específicos: 1.–Os delegados/as de persoal dispoñerán, avisando previamente, sempre que sexa posible, con 24 horas á dirección do centro de traballo, de tempo retribuído para realizar xestións conducentes á defensa dos intereses do persoal. As horas mensuais necesarias para cubrir esta finalidade fíxanse de conformidade coa seguinte escala: – Ata 100 traballadores: 25 horas. – De 101 a 200 traballadores: 30 horas.2.–Os delegados/as de persoal poderán ser substituídos durante as súas horas sindicais, mediante previo aviso con 24 horas de antelación, se ten carácter ordinario, e sen previo aviso, se ten carácter de urxencia. De non realizarse a substitución, en ningún caso quedará limitado o dereito do representante do persoal a realizar a súa actividade sindical.3.–Coñecer e consultar o rexistro de accidentes de traballo e as súas causas. Terá acceso ao cadro horario, do que recibirá unha copia. Tamén accederá aos modelos TC-1 e TC-2 das cotizacións á Seguridade Social, ao calendario laboral, aos orzamentos dos centros, a un exemplar da memoria anual do centro e a calquera outro documento relacionado coas condicións de traballo que afecten ao persoal.4.–Poderán utilizar fotocopiadoras, multicopistas e demais aparellos de reprografía para uso da súa administración interna.5.–Disporán dun taboleiro de anuncios necesario para que, baixo a súa responsabilidade, coloquen tódolos avisos e comunicacións que deban efectuar e consideren pertinentes, sen máis limitacións cás expresamente sinaladas pola lei. O dito taboleiro instalarase en lugar claramente visible para permitir que a información chegue ao persoal.6.–Os/as delegados/as de persoal e os delegados de seccións sindicais poderán acordar a acumulación do seu crédito horario, nun ou en varios deles, sen superar o máximo total, de acordo co seguinte réxime: A comunicación da acumulación deberá facerse por escrito, con autorización tanto do cedente como do cesionario, dirixíndoa á dirección do Inega. Non se poderán acumular nin sumar as horas non utilizadas nun mes para outro mes. O crédito horario é de carácter persoal, retribuído, mensual e para o exercicio exclusivo de funcións de representación. Como excepción ao principio xeral de non participación do crédito horario, neste convenio acórdase a posibilidade da súa acumulación parcial, coas seguintes puntualizacións: – A cesión e conseguinte acumulación parcial será, como mínimo, do 50 por 100 do crédito horario de que se dispoña. – A duración mínima da acumulación parcial será de seis meses, e deberase comunicar cunha antelación, polo menos, de 20 días ao seu goce. Se non se produce unha nova comunicación entenderase prorrogada por outros seis meses.7.–Os delegados/as de persoal terán, ademais das garantías recollidas no presente convenio, as establecidas nos puntos a), b) e c) do artigo 68 do Estatuto dos traballadores, desde o momento da súa proclamación como candidatos e ata dous anos despois do cesamento no seu cargo.8.–A realización de asembleas, que terán o réxime seguinte: a) Os delegados/as de persoal dispoñerá dun mínimo de 20 horas anuais para este fin. As asembleas convocadas e cunha duración máxima de media hora, antes do inicio ou do final da xornada, non serán computadas, se ben, con este carácter, só poderán convocarse como máximo dúas asembleas mensuais. Para tal fin, o Inega facilitará os locais adecuados en cada centro de traballo. Os convocantes garantirán en todo momento a prestación dos servizos que se vaian realizar durante as asembleas, así como a orde destas. En ámbolos dous supostos, o previo aviso, con antelación de 24 horas, que se deberá facer perante a dirección do centro, deberá ir acompañado da orde do día que se vai tratar na reunión. b) Cando en determinados casos, pola existencia de varias quendas de traballo, non se poida reunir simultaneamente a totalidade do cadro de persoal, as asembleas parciais das diferentes quendas considéranse, para estes efectos, como unha asemblea. Poderanse, así mesmo, realizar asembleas convocadas polo 20 por 100 do cadro de persoal do centro. As asembleas terán lugar en locais facilitados polo Inega para tal fin. ARTIGO 41.–DAS SECCIÓNS SINDICAIS E DOS/AS DELEGADOS/AS SINDICAIS.1. Das seccións sindicais: Sen prexuízo do disposto na Lei 11/1985, do 2 de agosto, de liberdade sindical (LOLS), as seccións sindicais pertencentes a unha central sindical que obtivese como mínimo un delegado de persoal terán os seguintes dereitos: a) A un número de delegados/as sindicais, previstos no artigo 10.2.º da LOLS, conforme a seguinte escala: – De 1 a 100 traballadores/as: 1. – De 101 a 200 traballadores/as: 3. b) Dispoñer, sen menoscabo das súas retribucións, do mesmo número de horas sindicais que os delegados de persoal dentro da súa xornada de traballo, sen prexuízo das que lle poidan corresponder pola súa condición de delegados de persoal. c) Realización de asembleas: A realización de asembleas fóra e dentro da xornada de traballo queda establecida nos mesmo termos en que se configura este dereito para os delegados de persoal.2. Dos/as delegados/as sindicais: Os/as delegados/as sindicais terán, sen prexuízo do establecido na LOLS no seu artigo 10.3.º, os seguintes dereitos e garantías: a) Co fin de dotar as organizacións sindicais de máis flexibilidade e operatividade no exercicio da acción sindical que lles é atribuída por lei, mediante as seccións sindicais que se poidan constituír, no ámbito deste convenio, acórdase articular un marco de acción sindical sobre a base dos seguintes principios: – A designación de delegados/as sindicais deben notificarse expresamente á dirección do centro cun mínimo de 20 días de anticipación. – Os/as delegados/as sindicais poderán dispoñer do crédito horario que lle corresponda: * Utilizando persoalmente o crédito que lle corresponda. * Cedendo total ou parcialmente o crédito horario a outro/a delegado/a sindical ou delegado/a de persoal. – O dereito dos/as delegados/as sindicais a gozar do crédito horario correspondente prodúcese ao día seguinte de entregar á dirección do centro por parte do sindicato correspondente unha copia da acta de constitución ou de modificación da sección sindical, previamente rexistrada na oficina pública da delegación provincial do ámbito territorial afectado. b) A representación aos/ás afiliados/as da sección sindical en todas as xestións necesarias perante a dirección do centro, e a seren oídos por esta no tratamento daqueles problemas de carácter colectivo que afecten o persoal, en xeral, e aos/ás afiliados/as do sindicato, en particular. c) A seren informados e oídos pola empresa con carácter previo: – Acerca de despedimentos e sancións que afecten os/as traballadores. – En materia de reestruturación do cadro de persoal, regulacións de emprego, traslado de traballadores/as, cando revistan carácter colectivo ou individual, ou do centro de traballo en xeral, e sobre calquera proxecto ou acción administrativa que poida afectar ao persoal. – Sobre a implantación ou revisión de sistemas de organización do traballo. d) Terán acceso á mesma información e documentación que a empresa deba poñer á disposición do comité de empresa, de acordo co regulado a través da lei, estando obrigados a gardar sixilo profesional nas materias en que legalmente proceda. e) Posuirán as mesmas garantías e dereitos que a lei e o convenio colectivo lles recoñecen aos delegados de persoal. CAPÍTULO XII RÉXIME DISCIPLINARIO ARTIGO 42.–RÉXIME DISCIPLINARIO.1. A imposición de sancións por faltas graves e moi graves, requirirá a realización dun expediente disciplinario, no cal o procedemento, a tramitación e os termos son os seguintes: a) Cando a Administración coñeza da comisión de feitos presuntamente constitutivos de falta grave ou moi grave, será acordada a incoación, se é o caso, de expediente disciplinario polo responsable ou director/a do centro ou dependencia onde o/a traballador/a preste os seus servizos ou, pola autoridade que normativamente en cada momento teña asignada tal competencia. O dito acto, que se lle deberá comunicar por escrito ao comité de empresa e mais ao/á interesado/a, interromperá os prazos legais de prescrición de faltas e infraccións. b) No propio acto de incoación de expediente acordarase o nomeamento e designación de instrutor/a do procedemento, quen ordenará a práctica de cantas dilixencias sexan adecuadas para a determinación e comprobación dos feitos e, en particular, de cantas probas poidan conducir ao seu esclarecemento e á determinación das responsabilidades susceptibles de sanción. O/a instrutor/a, como primeiras actuacións, procederá a recibir declaración do/a presunto/a inculpado/a e a realizar cantas dilixencias se deduzan da comunicación ou denuncia que motivou a incoación do expediente e do que aquel alegou na súa declaración. Todos os órganos e dependencias da Administración están obrigados a facilitarlle ao/á instrutor/a os antecedentes e informes necesarios, así como os medios persoais e materiais que precise para o desenvolvemento da súa actuación. c) Nun prazo non superior a dous meses desde o inicio do expediente, o/a instrutor/a proporalle á autoridade competente o arquivo das actuacións, ou procederá á elaboración dun prego de cargos, que lle será notificado respectivamente, segundo o caso, ao/á interesado/a, ao comité de empresa, aos delegados de persoal do centro ou á sección sindical correspondente. O prego de cargos incluirá os feitos imputados con expresión, se é o caso, da falta presuntamente cometida e das sancións que poidan ser de aplicación. O/a instrutor/a poderá, por causas xustificadas, solicitar a ampliación do prazo referido. d) O prego de cargos notificaráselle ao/á inculpado/a e concederáselle un prazo de quince días para que poida contestalo coas alegacións que considere convenientes para a súa defensa achegando, así mesmo, cantos documentos considere de interese. Neste trámite deberá solicitar, se o considera conveniente, a práctica das probas que para a súa defensa crea necesarias e) Contestado o prego ou transcorrido o prazo sen facelo, o/a instrutor/a poderá acordar a práctica das probas solicitadas que xulgue oportunas, así como a de todas aquelas que considere pertinentes. Para a práctica das probas disporase do prazo dun mes. O/a instrutor/a poderá denegar a admisión e a práctica das probas para investigar cuestións que considere innecesarias, debendo motivar a denegación, sen que contra esta resolución caiba recurso do/a inculpado/a. Os feitos relevantes para a resolución do procedemento poderán acreditarse por calquera medio de proba admisible en dereito. f) Cumpridas as dilixencias previstas neste artigo daráselle vista do expediente ao/á inculpado/a con carácter inmediato para que no prazo de 10 días alegue o que vexa pertinente para a súa defensa e achegue cantos documentos considere de interese. Facilitaráselle unha copia completa do expediente ao/á inculpado/a cando este así o solicite. g) O/a instrutor/a formulará dentro dos vinte días seguintes a proposta de resolución, da que se lle dará traslado ao comité de empresa ou aos/ás delegados/as de persoal, así como ao/á interesado/a, na cal fixará con precisión os feitos probados, motivando, se é o caso, a denegación das probas propostas polo/a inculpado/a, e fará a valoración xurídica dos feitos, determinando, se procede, a falta cometida, a responsabilidade do/a traballador/a e a sanción que xulgue procedente impoñer. A proposta de resolución notificaráselle ao/á interesado/a, para que no prazo de dez días poida alegar ante o/a instrutor/a todo canto considere pertinente para a súa defensa. Oído o/a inculpado/a ou transcorrido o prazo sen que haxa ningunha alegación, remitiráselle con carácter inmediato o expediente completo ao órgano que acordou a incoación do procedemento, o cal llo remitirá ao órgano competente para que proceda a ditar a resolución que corresponda ou, se é o caso, ordenaralle ao/á instrutor/a a práctica das dilixencias que considere necesarias. Desta resolución daráselle conta ao/á interesado/a, ao comité de empresa do seu centro e á sección sindical á que pertenza, de ser o caso. h) Daráselle traslado da resolución definitiva á comisión paritaria do convenio, para os meros efectos estatísticos e de información. i) A omisión do procedemento aquí descrito determinará a nulidade do expediente, cando produza indefensión do interesado.2. A sanción de faltas que non precisen a incoación de expediente disciplinario comunicaráselles aos delegados de persoal, con tres días hábiles de antelación á súa notificación ao/á interesado/a.3. As infraccións ou faltas cometidas polos/as traballadores/as, derivadas de incumprimentos contractuais, poderán ser leves, graves ou moi graves.3. a. Faltas leves: 3. a.1. A incorrección cos superiores xerárquicos, cos/as compañeiros/as e co público en xeral.3. a.2. A neglixencia e o descoido no cumprimento do traballo.3. a.3. A presentación extemporánea de partes de baixa ou de confirmación, en tempo superior a dous días, desde a data da súa expedición regular, a non ser que por causa de forza maior se probe a imposibilidade de facelo 3. a.4. De tres a cinco faltas de puntualidade ao mes, respectándose o réxime existente para efectos de cómputo en cada centro de traballo. Non obstante as faltas de puntualidade poderán supoñer a dedución proporcional de retribucións.3. a.5. A neglixencia no coidado e na conservación dos materiais e utensilios de traballo, do mobiliario e dos locais onde se presten os servizos.3. a.6. A falta de asistencia inxustificada durante un día ao mes, a non ser que se probe a imposibilidade de facelo por causa de forza maior.3. a.7. O incumprimento dos deberes e obrigas do/a traballador/a, sempre que non deban ser cualificados como falta moi grave ou grave.3. b. Faltas graves: 3. b.1. A indisciplina ou a desobediencia relacionada co seu traballo, e o incumprimento dos deberes previstos nas alíneas a), b) e c) do artigo 5 do Estatuto dos traballadores.3. b.2. A desconsideración co público, compañeiros/as e subordinados/as no desempeño das tarefas encomendadas, sempre que non sexa falta leve, así como a grave falta de consideración cos administrados ou o abuso da autoridade no exercicio do cargo.3. b.3. A falta de asistencia ao traballo sen causa xustificada durante dous ou tres días ao mes, a non ser que se probe a imposibilidade de facelo por causa de forza maior.3. b.4. A presentación extemporánea dos partes de confirmación de baixa, en tempo superior a sete días, desde a data da súa expedición regular, a non ser que se probe a imposibilidade de facelo por causa de forza maior.3. b.5. O abandono do traballo sen causa xustificada por tempo superior a dous días nun mes.3. b.6. A simulación de enfermidade ou accidente que supoñan a incapacidade laboral transitoria por tempo inferior a tres días. Entenderase, en todo caso, que existe falta cando o/a traballador/a declarado de baixa por un dos motivos indicados realice traballos de calquera clase por conta propia ou allea. Así mesmo, entenderase incluída neste punto toda acción ou omisión do traballador realizada para prolongar a baixa por enfermidade ou accidente.3. b.7. A colaboración ou o encubrimento de faltas doutros/as traballadores/as, en relación cos seus deberes de puntualidade, asistencia e utilización dos mecanismos de control.3. b.8. Máis de cinco faltas de puntualidade nun mes, respectándose o réxime existente para efectos de cómputo en cada centro de traballo.3. b.9. A reiteración na comisión de faltas leves, agás as de puntualidade inferiores a cinco faltas leves, nun prazo de seis meses, aínda que sexan de distinta natureza, todo isto dentro dun mesmo trimestre e aínda que fosen sancionadas.3. b.10. A diminución continuada e voluntaria no rendemento de traballo normal ou pactado.3. b.11. As condutas constitutivas de delito doloso relacionadas co servizo ou que lles causen dano á Administración ou administrados.3. b.12. Causar danos graves nos locais, no material ou nos documentos dos servizos.3. b.13. O incumprimento dos prazos ou outras disposicións de procedemento en materia de incompatibilidades, cando non supoñan mantemento dalgunha situación de incompatibilidade.3. b.14. A grave perturbación do servizo.3. b.15. Actos que atenten contra a dignidade dos/as traballadores/as ou da Administración.3. b.16. As accións ou omisións dirixidas a evadir os sistemas de control de horarios ou a impedir que sexan detectados os incumprimentos inxustificados das xornadas de traballo.3. c. Faltas moi graves: 3. c.1. O incumprimento de deber de fidelidade á Constitución e ao Estatuto de autonomía no exercicio da función pública.3. c.2. Toda actuación que supoña discriminación por razón de raza, sexo, relixión, lingua, opinión, lugar de nacemento, veciñanza, ou calquera outra condición ou circunstancia persoal ou social.3. c.3. O abandono de servizo.3. c.4. Adopción de acordos manifestamente ilegais que lles causen un prexuízo grave á Administración ou aos cidadáns.3. c.5. A publicación ou utilización indebida de segredos oficiais así declarados por lei ou clasificados como tales.3. c.6. A obstaculización do exercicio das liberdades públicas e dereitos sindicais.3. c.7. A participación en folgas ilegais.3. c.8. Os incumprimentos das obrigas de atender os servizos esenciais en caso de folga.3. c.9. Os actos limitativos da libre expresión de pensamento, ideas e opinións.3. c.10. Ter sido sancionado pola comisión de tres faltas graves nun período dun ano.3. c.11. A fraude, a deslealdade e o abuso de confianza nas xestións e no desempeño das funcións encomendadas.3. c.12. Máis de tres faltas ao mes de asistencia non xustificadas, a non ser que se probe a imposibilidade de facelo por causa de forza maior.3. c.13. A indisciplina e a desobediencia de carácter grave.3. c.14. Os malos tratos de palabra ou obra cos/as traballadores/as de superior e inferior categoría, compañeiros/as e público.3. c.15. O acoso sexual, máxime cando vai acompañado de abuso de autoridade ao ser efectuado por un/unha superior/a contra unha subordinado/a.3. c.16. O incumprimento ou abandono das normas e medidas de seguridade e hixiene no traballo, cando deles deriven graves riscos ou danos para o propio traballador/a e/ou terceiros.3. c.17. A simulación de enfermidade ou accidente que supoñan unha incapacidade ou baixa por un tempo de tres ou máis días. Entenderase, en todo caso, que existe falta moi grave cando o/a traballador/a declarado/a en baixa por un dos motivos indicados realice traballos de calquera clase por conta propia ou allea. Así mesmo, entenderase incluída neste punto toda acción ou omisión do/a traballador/a realizada para prolongar a baixa por enfermidade ou accidente.3. c.18. A reiteración na comisión de faltas graves, aínda que sexan de distinta natureza, dentro dun mesmo trimestre, agás as de puntualidade.3. c.19. O exercicio de actividades privadas ou públicas sen solicitar e obter autorización de compatibilidade do órgano competente para iso.4. As sancións que poderán impoñerse, en función da cualificación das faltas, serán as seguintes: a) Por faltas leves: – Amoestación verbal ou por escrito. – Suspensión de emprego e soldo ata por dous días. b) Por faltas graves: – Suspensión de emprego e soldo de dous a quince días. – Suspensión do dereito de concorrer a probas selectivas ou concursos de ascensos por un período de un ano. c) Por faltas moi graves: – Suspensión de emprego e soldo de dezaseis días a dezaoito meses. – Inhabilitación para o ascenso por un período de ata un máximo de dous anos. – Despedimento.5. Serán órganos competentes para a imposición das sancións disciplinarias: a) A dirección do centro, con informe preceptivo do órgano responsable de persoal e da asesoría xurídica. b) Para o caso de despedimento o órgano competente é o Consello de Administración do Inega.6. Os/as xefes/as ou superiores que toleren ou encubran as faltas dos as seus subordinados incorrerán en responsabilidade e sufrirán a corrección ou sanción que se considere procedente, tendo en conta a que se lle impoña ao autor e a intencionalidade, perturbación para o servizo, atentado á dignidade do Inega e reiteración ou reincidencia da dita tolerancia ou encubrimento.7. Non se considerará falta de ningún tipo a negativa a realizar traballos de categoría distinta á específica de cada traballador/a, salvo cando medien circunstancias de excepcional necesidade. Todo/a traballador/a poderá dar conta por escrito, a través dos seus representantes, dos actos que supoñan faltas de respecto á súa intimidade ou á consideración debida á súa dignidade humana ou laboral. O Inega, a través do órgano directivo a que estea adscrito o/a interesado/a, abrirá a oportuna información e instruirá, se é o caso, o expediente disciplinario que proceda. O aquí exposto tamén será de aplicación cando se lesionen dereitos dos/as traballadores/as recoñecidos neste convenio e na normativa vixente, e deriven prexuízos notorios de orde material para eles.8. Os prazos de prescrición das faltas e das sancións son os establecidos no artigo 97 da Lei 7/2007, do 12 de abril, do Estatuto básico do empregado público.9. A cancelación do expediente de faltas e sancións producirase aos tres meses para as faltas leves, ao ano, para as graves e aos dous anos, para as moi graves.10. No non previsto neste capítulo aplicarase o disposto no Regulamento de réxime disciplinario dos/as funcionarios/as ao servizo da Xunta de Galicia.11. No caso de despedimento declarado improcedente dun/dunha laboral fixo/a do Inega, como consecuencia do establecido neste capítulo, a opción de indemnización ou readmisión corresponderalle ao dito traballador nos prazos establecidos no Estatuto dos traballadores. DISPOSICIÓNS ADICIONAIS PRIMEIRA Este Convenio constitúe un todo indivisible. As condicións económicas e demais dereitos con anterioridade vixentes e aplicables ás relacións laborais colectivas do persoal incluído no seu ámbito de aplicación, sexa por imperativo legal, regulamentario ou convencional, quedan absorbidas e compensadas na súa totalidade polas novas condicións pactadas, que se recoñecen máis beneficiosas no seu conxunto e illadamente en termos homoxéneos. SEGUNDA En todo o non previsto por este convenio, será de aplicación supletoria o establecido polo Convenio Único do Persoal Laboral da Xunta de Galicia vixente en cada momento. TERCEIRA Aos traballadores fixos que á entrada en vigor do primeiro convenio único prestasen servizo no Instituto Enerxético de Galicia non se lles poderá esixir título académico para a súa promoción profesional, agás para o seu ascenso ós grupos I e II. Así mesmo, no caso de posuír a titulación esixida para o desempeño dun determinado posto de traballo, a promoción interna poderase levar a cabo con independencia da pertenza ou non aos grupos inmediatos superior ou inferior. A convocatoria negociarase expresamente cos delegados de persoal. CUARTA 1.–O sistema de clasificación que se contempla no presente Convenio estrutúrase en grupos profesionais. O grupo profesional agrupa unitariamente as aptitudes profesionais, as titulacións e o contido xeral da prestación laboral que se corresponde con elas. A pertenza a un grupo profesional capacitará para o desempeño de tódalas tarefas e cometidos propios deles, sen máis limitacións que as derivadas da esixencia das titulacións específicas e dos demais requisitos de carácter profesional considerados, se é o caso, nos catálogos e relacións de posto de traballo.2.–Os criterios para determinar a pertenza ós grupos profesionais son o resultado da ponderación, entre outros, dos seguintes factores: coñecementos e experiencia, iniciativa, autonomía, responsabilidade, mando e complexidade. Na valoración destes factores terase en conta: a) Coñecementos e experiencia: factor para a valoración do cal se terá en conta, ademais da formación básica ou específica necesaria para cumprir correctamente os cometidos, a experiencia adquirida e a dificultade para a adquisición dos ditos coñecementos e experiencia. b) Iniciativa: factor para a valoración do cal se terá en conta o grao de seguimento de normas, procedementos ou directrices para a execución de tarefas ou funcións. c) Autonomía: factor para a valoración do cal se terá en conta o grao de dependencia xerárquica no desempeño de tarefas ou funcións que se desenvolvan. d) Responsabilidade: factor para a valoración do cal se terá en conta o grao de autonomía de acción do traballador, o nivel de influencia sobre os resultados, a relevancia da xestión sobre recursos humanos, técnicos e productivos e a asunción do risco polas decisións tomadas e as súas consecuencias. e) Mando: factor para a valoración do cal se terá en conta o grao de supervisión e ordenación das funcións e tarefas, a capacidade de interrelación, as características do colectivo e o número de persoas sobre as que se exerce o mando. f) Complexidade: factor para a valoración do cal se terá en conta o número e o grao de integración dos diversos factores, antes enumerados, na tarefa ou posto encomendado.3.–Establécense os seguintes grupos profesionais: G. I: Inclúense neste grupo aqueles que no desenvolvemento do seu traballo requiren un alto grao de coñecementos profesionais que exercen sobre un ou varios sectores da actividade, con obxectivos definidos e alto grao de esixencia nos factores de iniciativa, autonomía e responsabilidade. Formación: título de doutor, licenciado, enxeñeiro, arquitecto ou equivalente. G. II: Inclúense neste grupo aqueles traballadores que levan a cabo funcións consistentes na realización de actividades complexas con obxectivos definidos dentro do seu nivel académico; integran, coordinan e supervisan a execución de tarefas heteroxéneas coa responsabilidade de ordena-lo traballo dun conxunto de colaboradores; inclúense ademais a realización de tarefas complexas pero homoxéneas, así como aquelas que consisten en establecer ou desenvolver programas ou aplicar técnicas seguindo instruccións xerais. Formación: título de diplomado universitario, enxeñeiro técnico, arquitecto técnico ou equivalente. G. III: Inclúense neste grupo aqueles traballadores que realizan traballos de execución autónoma que esixan habitualmente iniciativa por parte dos traballadores encargados da súa execución, comportando, baixo supervisión, a súa responsabilidade podendo ser axudados por outro ou outros traballadores de grupos profesionais inferiores. O seu exercicio pode implicar o mando directo dun conxunto de traballadores e a supervisión do seu traballo. Formación: título de bacharelato, bacharelato unificado polivalente ou formación profesional de técnico superior ou técnico especialista ou equivalente. G. IV: Inclúense neste grupo aqueles traballadores que realizan tarefas, que aínda que executadas baixo instrucións precisas, requiran adecuados coñecementos profesionais e aptitudes prácticas, e a responsabilidade das cales está limitada por unha supervisión directa e sistemática, sen prexuízo de que na execución de aquelas poidan ser axudados por outros traballadores de igual ou inferior grupo profesional. Formación: non se require estar en posesión de ningunha titulación, só ter os coñecementos profesionais esixibles para o posto a desenvolver. QUINTA Principio de igualdade de oportunidades de trato. Os traballadores afectados polo presente convenio non poderán ser obxecto de decisións e condicións, ou de calquera clase de medidas, que comporten directa ou indirectamente un trato discriminatorio en función do sexo en canto ao acceso, promoción e conservación do posto de traballo. Conforme as disposicións vixentes de carácter estatal e internacional en materia de igualdade de oportunidades no ámbito laboral, vixiarase e asegurarase unha igual prestación económica por un traballo de igual valor, así como o acceso á promoción e á formación profesional sen limitacións ou condicionamentos por razón de sexo. SEXTA Cando existan causas excepcionais debidamente xustificadas e non abranguidas nos artigos 21.º e 22.º do convenio, poderase solicitar un permiso retribuído, polo tempo indispensable, para atender tales necesidades. Así mesmo, pódese establecer a posibilidade de solicitar un período de licenza, con carácter especial e sen soldo, por un tempo máximo dun ano e reincorporación automática, para aqueles/as traballadores/as que teñan fillos/as menores de 16 anos ou familiares enfermos ata o segundo grao de consanguinidade ou afinidade ao seu cargo. A anterior licenza esixe como requisito previo acreditar a antigüidade dun ano no posto de traballo, e non poderá ser solicitada de novo ata que transcorra un período mínimo de dous anos. SÉTIMA O proceso de elaboración e consultas da Relación de Postos de Traballo do Instituto Enerxético de Galicia farase de xeito que permita o seu estudo e discusión en profundidade e, en todo caso, garántese un período mínimo de sete días entre a entrega aos/ás representantes dos/as traballadores/as e o inicio da negociación da Relación de Postos de Traballo (RPT). DISPOSICIÓNS TRANSITORIAS PRIMEIRA Respectaranse ad personam e durante o prazo de vixencia deste convenio, como condicións máis beneficiosas, as que estean vixentes no momento da entrada en vigor deste convenio único cando, examinadas no seu conxunto e cómputo anual, resulten máis beneficiosas para o persoal laboral e non contradigan o espírito do presente Convenio. SEGUNDA Nas convocatorias de acceso á condición de persoal laboral fixo poderá substituírse, naqueles supostos en que se considere conveniente, o requisito de nivel de titulación académica, xenérica ou específica, pola posesión dunha determinada titulación profesional expedida por órganos oficiais das administracións públicas. TERCEIRA No momento en que nalgunha das categorías relacionadas no anexo II non conte con ningún/ningunha traballador/a laboral fixo, poderá suprimirse no vixente convenio colectivo único logo de acordo da comisión paritaria. CUARTA O persoal que teña unha antigüidade con anterioridade ao 01/07/1998 na prestación de servizos para o Inega en virtude de sentenza xudicial que recoñeza a súa condición de persoal laboral indefinido terá os mesmos dereitos que o persoal laboral fixo. A dirección do Inega e os representantes dos traballadores pactarán un calendario de procesos selectivos mediante concurso aberto ao cal terá a obriga de concorrer o persoal a que se fai referencia no punto anterior. O dito concurso respectará os principios de igualdade, mérito, capacidade e publicidade e nel valorarase preferentemente a antigüidade e os cursos de formación e perfeccionamento na categoría e os procesos selectivos superados. Os que o superen adquirirán a condición de persoal laboral fixo do Inega. Aquel persoal que teña unha antigüidade posterior o 30/6/1998 e anterior a 01/01/2005 na prestación de servizos para o Inega que fose contratado para a realización de programas ou servizos de carácter estrutural será obxecto de un proceso de consolidación de emprego segundo o establecido na disposición transitoria cuarta da Lei 7/2007, de 12 de abril, do Estatuto básico do empregado público. A consolidación levarase a cabo mediante un proceso extraordinario de selección con suxeición os principios de igualdade, mérito, capacidade, publicidade e concorrencia competitiva que se esgotará coa súa resolución e que terá carácter excepcional. Estes procesos en ningún caso poderán ser restrinxidos e garantirán o aceso libre dos aspirantes, tiveran ou non relación coa administración. As prazas serán obxecto de convocatoria independente. QUINTA O traballador que, antes da entrada en vigor do presente convenio, teña realizado funcións de categoría superior, cumprindo os requisitos establecidos legalmente, á que lle correspondería segundo o establecido no anexo II, poderá seguir realizándoas ou poderá volver realizalas, sen limitación temporal, se xa as realizou con anterioridade. ANEXO I - TÁBOAS SALARIAIS Anexo I-a. SALARIO BASE. Brutos anuais Anexo I-b. COMPLEMENTOS SALARIAES – Antigüidade: trienio – Disponibilidade horaria: – Especial responsabilidade: Equiparación anual pagas extraordinarias: ANEXO II GRUPOS PROFESIONAIS E CATEGORÍAS DO PERSOAL LABORAL Grupo I.–Titulados/as superiores Categorías: • Xefe de área • Xefe de unidade • Técnico I Grupo II.–Titulados medios Categorías: • Xefe de unidade • Técnico I Grupo III.–Bacharelato superior • Secretaria de dirección • Secretaria de departamento • Técnico II Grupo IV.–Graduado escolar ou inferior • Ordenanza • Condutor ANEXO III Baremo ao que se refire o artigo 7.º 1. Experiencia profesional obtida en postos de traballo na Xunta de Galicia e noutras administracións públicas.1.1. Polos servizos prestados no Inega, calquera que fose o momento ou tipo de contrato: a) No mesmo grupo ou categoría profesional á que se concursa: 0,5 puntos por mes completo traballado. b) En distinto grupo ou categoría profesional á que se concursa: 0,2 puntos por mes completo traballado.1.2. Polos servizos prestados en postos de traballo de organismos públicos que desenvolvan programas de axudas relacionados co aforro e a eficiencia enerxética e co aproveitamento das enerxías renovables, calquera que fose o momento ou tipo de contrato: a) No mesmo grupo ou categoría profesional á que se concursa: 0,33 puntos por mes completo traballado. b) En distinto grupo ou categoría profesional á que se concursa: 0,13 puntos por mes completo traballado.1.3. Polos servizos prestados noutros destinos da Xunta de Galicia ou noutras administracións públicas: a) No mesmo grupo ou categoría profesional á que se concursa: 0,2 puntos por mes completo traballado. b) En distinto grupo ou categoría profesional á que se concursa: 0,1 puntos por mes completo traballado.2. Experiencia profesional obtida en organismos de ámbito privado, en empresas relacionadas directamente con actividades de aforro e a eficiencia enerxética e co aproveitamento das enerxías renovables: a) No mesmo grupo ou categoría profesional á que se concursa: 0,1 puntos por mes completo traballado. b) En distinto grupo ou categoría profesional á que se concursa: 0,05 puntos por mes completo traballado. A puntuación máxima que se porá obter por experiencia profesional (números 1 e 2) será do 25/30 da puntuación da fase de concurso.3. Formación e méritos académicos: 3.1. Períodos de formación completados como bolseiro de organismos públicos: a) No mesmo grupo ou categoría profesional á que se concursa: 0,2 puntos por mes completo ata un máximo de 2 puntos. b) En distinto grupo ou categoría profesional á que se concursa: 0,1 puntos por mes completo ata un máximo de 1 punto.3.2. Por ter o título de doutor: 2 puntos.3.3. Por ter realizado os cursos de doutoramento ou ter o diploma de estudos avanzados: 1 punto.3.4. Por licenciatura, enxeñería ou grao distinto do esixido para o posto: 1 punto.3.5. Por máster ou curso de especialización de máis de 400 horas: 1 punto por máster/curso ata un máximo de 1 punto.3.6. Por asistencia a cursos de formación relacionados coas funcións da praza (impartido polas administracións públicas, sindicatos, universidade, ou INEM): 0,2 puntos por curso de 20 horas ou superior. A máxima puntuación que se poderá obter na epígrafe 3 será do 4/30 da fase de concurso.4. Polo coñecemento acreditado do idioma galego. – Linguaxe administrativa nivel medio (75 horas): 0,50 puntos. – Linguaxe administrativa nivel superior (75 horas): 0,50 puntos. Só se concederá validez, polo que á acreditación do galego se refire, aos cursos ou titulacións homologadas polo órgano competente da Xunta de Galicia en materia de política lingüística. A máxima puntuación que se poderá obter na epígrafe 4 será do 1/30 da fase de concurso. De producirse empate na puntuación, acudirase para dirimilo á outorgada polos méritos alegados segundo a orde establecida no presente anexo. De persistir o empate, resolverase a favor da primeira letra do primeiro apelido, segundo a orde do alfabeto.